c: application/epub+zip

text:
Zamkatimu
© 2014 Watch Tower Bible and Tract Society of Pennsylvania
“Uzikonda Yehova Mulungu Wako”
TSAMBA 12 • NYIMBO: 3, 65
“Uzikonda Mnzako Mmene Umadzikondera Wekha”
TSAMBA 17 • NYIMBO: 84, 72
Kodi Mumaona Anthu Ofooka Mmene Yehova Amawaonera?
TSAMBA 23 • NYIMBO: 77, 79
Thandizani Ena Kuti Azichita Zonse Zimene Angathe
TSAMBA 28 • NYIMBO: 42, 124
▪ “Uzikonda Yehova Mulungu Wako”
▪ “Uzikonda Mnzako Mmene Umadzikondera Wekha”
Nkhani ziwirizi zikufotokoza malamulo awiri aakulu a m’Chilamulo amene Yesu Khristu ananena. Onani zimene Yesu ankatanthauza ponena kuti tizikonda Yehova ndi mtima wathu wonse, moyo wathu wonse komanso maganizo athu onse. Onaninso mmene tingasonyezere kuti timakonda anzathu mmene timadzikondera.
▪ Kodi Mumaona Anthu Ofooka MmeneYehova Amawaonera?
▪ Thandizani Ena Kuti Azichita ZonseZimene Angathe
Kodi tingathandize bwanji anthu amene afooka? Nkhani yoyamba ikuyankha funso limeneli. Nkhani yachiwiri ikufotokoza zimene tingachite pothandiza abale achinyamata komanso atsopano kuti azichita zonse zimene angathe.
3 “Salaza Njira ya Phazi Lako” Kuti Uyende Bwino
7 Mafunso Ochokera kwa Owerenga
8 Kodi Tingathandize Bwanji Akhristu Amene Banja Lawo Latha?
PATSAMBA LOYAMBA: Akulalikira kwa msodzi wolankhula Chimbukushu m’mphepete mwa mtsinje wa Okavango
2,021,000
2,096
47
5,735
PAMENE anthu a Mulungu ankachoka ku Babulo mu 537 B.C.E., Yehova anawauza kuti akonze bwino njira yawo yopita ku Yerusalemu. Iye anati: “Lambulani njira yodutsa anthu. Konzani msewu. Ukonzeni ndithu. Chotsanimo miyala.” (Yes. 62:10) Mwina Ayuda ena anatsogola kuti akalambule njira ndi kukwirira maenje. Zimenezi zikanathandiza abale awo kuti ayende bwinobwino popita kwawo.
Munthu amafunika kuchita zinthu ngati zimenezi kuti akwaniritse zolinga zake potumikira Yehova. Yehova amafuna kuti tizimutumikira popanda chopinga chilichonse. Mawu ake amatilimbikitsa kuti: “Salaza njira ya phazi lako, ndipo njira zako zonse zikhazikike.” (Miy. 4:26) Kaya ndinu achinyamata kapena achikulire, malangizo amenewa akhoza kukuthandizani.
Ponena za achinyamata, anthu amakonda kunena kuti, ‘Amene ujatu adzafika patali’ kapena amati, ‘Amene uja ali ndi tsogolo lowala.’ Achinyamata amakhala athanzi, amaganiza mwamsanga ndipo amayesetsa kuti zinthu ziwayendere bwino. M’pake kuti Baibulo limati: “Kukongola kwa anyamata ndiko mphamvu zawo.” (Miy. 20:29) Wachinyamata amene amagwiritsa ntchito luso ndi mphamvu zake potumikira Yehova akhoza kukwaniritsa zolinga zake n’kukhala wosangalala kwambiri.
Anthu m’dzikoli amachitanso chidwi ndi achinyamata ndipo amafuna kuti achite zambiri. Ngati wachinyamata wa Mboni amakhoza bwino kusukulu anthu ena monga aphunzitsi kapena anzake angamuuze kuti apitirize maphunziro n’cholinga choti zinthu zimuyendere bwino m’dzikoli. Achinyamata ena amene ali ndi luso pa masewera enaake amauzidwanso kuti alimbikire kuti adzakhale akatswiri. Kodi zimenezi zakuchitikirani inuyo kapena mnzanu? N’chiyani chingathandize Mkhristu kuti asankhe mwanzeru pa nkhaniyi?
Mfundo za m’Baibulo zingathandize munthu kuti akonze bwino njira yake. Lemba la Mlaliki 12:1 limanena kuti: “Kumbukira Mlengi wako Wamkulu masiku a unyamata wako.” Kodi inuyo kapena mnzanuyo ‘mungakumbukire bwanji Mlengi wanu wamkulu’?
Taganizirani zimene zinachitikira Eric* wa ku West Africa. Iye ankakonda kwambiri mpira. Pamene ankakwanitsa zaka 15, anasankhidwa kuti azisewera mu timu ya dziko lake. Apatu mwayi unamutsegukira woti akaphunzire mpirawo m’mayiko a ku Ulaya n’kufika pokhala katswiri. Ndiyeno kodi malangizo oti ‘ukumbukire mlengi wako wamkulu’ anamuthandiza bwanji? Nanga inuyo kapena mnzanuyo mungaphunzire chiyani pa nkhaniyi?
Eric ali pa sukulu anayamba kuphunzira ndi Mboni za Yehova. Anaphunzira kuti Mlengi wake adzathetsa mavuto onse padzikoli. Iye anazindikira kuti ayenera kugwiritsa ntchito nthawi yake komanso mphamvu zake potumikira Mulungu. Izi zinamuchititsa kuti asiye zoyesetsa kukhala katswiri wa mpira. Iye anabatizidwa n’kuyamba kuchita zambiri potumikira Mulungu. Kenako anadzakhala mtumiki wothandiza ndipo anapita ku Sukulu Yophunzitsa Baibulo ya Abale Osakwatira.
Eric akanapitiriza mpira uja mwina akanatchuka komanso kulemera. Koma iye anazindikira mfundo ya m’Malemba yakuti: “Zinthu zamtengo wapatali za munthu wachuma ndizo mzinda wake wolimba, ndipo m’maganizo mwake zili ngati mpanda woteteza.” (Miy. 18:11) Anthu amaganiza kuti chuma chingawateteze koma si zoona. Ndipo amene amangokhalira kusakasaka chuma ‘amadzibweretsera zopweteka zambiri pathupi lawo.’—1 Tim. 6:9, 10.
Chosangalatsa n’chakuti achinyamata ambiri ayamba utumiki wa nthawi zonse ndipo akusangalala komanso ndi otetezeka. Eric anati: “Panopa ndinganene kuti ndalowa timu ya atumiki a nthawi zonse. Timu imeneyi ndi yabwino kwambiri ndipo ndikuyamikira Yehova chifukwa chondithandiza kuti ndikhale ndi moyo wabwino komanso wosangalatsa.”
Nanga bwanji inuyo? M’malo moyesetsa kuti mukhale ochita bwino m’dzikoli, muyenera ‘kukhazikitsa njira yanu’ potumikira Yehova. Mungachite zimenezi poyamba upainiya.—Onani bokosi lakuti “Zinthu Zabwino Zimene Simungazipeze ku Yunivesite.”
Mlongo wina ndi mwamuna wake anapita kukaona ofesi ya nthambi ya ku United States ndipo anaona kuti anthu otumikira kumeneko ndi osangalala kwambiri. Mlongoyu analemba kuti: “Tinali titazolowera kwambiri zimene tinkachita pa moyo wathu.” Koma banjali linasankha kuti lisinthe zinthu zina ndi zina kuti liyambe kuchita zambiri mu utumiki.
Poyamba, iwo anaona kuti mwina sangakwanitse kuchita zimenezi. Koma tsiku lina atachita lemba la tsiku anaganizira kwambiri mfundo yake. Lembalo linali pa Yohane 8:31 pamene Yesu anati: “Mukamasunga mawu anga nthawi zonse, ndiye kuti ndinudi ophunzira anga.” Choncho malinga ndi lembali anaona kuti angachite bwino kwambiri kusintha zinthu kuti ayambe kukhala moyo wosalira zambiri. Ndiyeno anagulitsa nyumba yawo yaikulu komanso kusintha zinthu zina kuti asamukire kumpingo umene unalibe ofalitsa ambiri. Panopa iwo akuchita upainiya, amathandiza nawo pomanga Nyumba za Ufumu ndiponso amadzipereka kuthandiza pa misonkhano yachigawo. Kodi iwo amamva bwanji ndi zomwe anachitazi? Iwo anati: “Tikusangalala kwambiri chifukwa chokhala moyo wosalira zambiri ndiponso kutsatira malangizo a gulu la Yehova.”
Solomo analemba kuti: “Maso ako aziyang’ana patsogolo. Maso ako owala aziyang’anitsitsa patsogolo pako.” (Miy. 4:25) Munthu amene akuyendetsa galimoto amayang’ana kutsogolo kuti asachite ngozi. Kuti ifenso tikwaniritse zolinga zathu potumikira Yehova tiyenera kuyang’ana kutsogolo, osatengeka ndi zilizonse.
Kodi mungakhale ndi zolinga ziti? Mwina mungayesetse kuti muyambe utumiki wa nthawi zonse. Apo ayi, mungapite kukathandiza kumpingo umene ulibe ofalitsa okwanira. Mwinanso mungasamukire mumpingo umene ulibe akulu ndi atumiki othandiza okwanira. Mungakambirane ndi woyang’anira dera kuti akuuzeni zimene mungachite. Ngati mukufuna kupita kugawo lakutali, mungachite bwino kufufuza kuti mudziwe kumene kukufunika thandizo.*
Tiyeni tikambiranenso mfundo ya pa Yesaya 62:10 ija. Ayuda ena ayenera kuti anagwira chintchito cholambula njira yopita kwawo kuti anthu a Mulungu ayende bwino. Ngati mukuyesetsa kukwaniritsa zolinga zinazake potumikira Yehova musabwerere m’mbuyo. Yehova akuthandizani kuti zolinga zanuzo zitheke. Pitirizani kupempha nzeru kwa Yehova kuti muchotse chopinga chilichonse. Mudzaona iye akukuthandizani ‘kusalaza njira ya mapazi anu.’—Miy. 4:26.
^ ndime 8 Dzina lasinthidwa.
^ ndime 18 Onani buku la Gulu Lochita Chifuniro cha Yehova, tsamba 111 ndi 112.
Malemba satsutsa zotentha mtembo.
M’Baibulo muli nkhani za anthu amene anatentha mitembo kapena mafupa a anthu. (Yos. 7:25; 2 Mbiri 34:4, 5) Mwina anachita zimenezi chifukwa chakuti mitemboyo inali ya anthu osayenera kuwaika m’manda mwaulemu. Ngakhale zili choncho, sikuti anthu onse amene ankatentha mitembo ankaitentha pa zifukwa zimenezi.
Chitsanzo ndi zimene zinachitikira Sauli ndi ana ake atatu ataphedwa pa nkhondo yomenyana ndi Afilisiti. Mmodzi mwa anawo anali Yonatani, yemwe anali mnzake wapamtima wa Davide. Aisiraeli olimba mtima a ku Yabesi-giliyadi atamva, anatenga mitembo yawo n’kuitentha kenako n’kuika m’manda mafupa awo. Davide anayamikira kwambiri zimene Aisiraeliwa anachita.—1 Sam. 31:2, 8-13; 2 Sam. 2:4-6.
Malemba amanena kuti Mulungu adzaukitsa anthu amene anamwalira. Kaya mtembo wa munthu unachita kutenthedwa kapena ayi, Yehova akhoza kumuukitsa n’kumupatsa thupi latsopano. Aheberi atatu okhulupirika, amene anaopsezedwa kuti akhoza kutenthedwa m’ng’anjo ya moto ndi Mfumu Nebukadinezara, sanaope kuti Mulungu sadzatha kuwaukitsa. (Dan. 3:16-18) N’chimodzimodzinso ndi atumiki a Yehova amene anaphedwa n’kutenthedwa m’ndende za boma la Nazi. Palinso atumiki a Yehova amene anafa chifukwa cha mabomba kapena zinthu zina moti mitembo yawo sinapezekenso. Koma sitikayikira zoti adzaukitsidwa.—Chiv. 20:13.
Sikuti Yehova adzachita kutolera zidutswa za thupi la munthu kuti amuukitse. Umboni wake ndi zimene amachita poukitsa Akhristu odzozedwa kuti akakhale kumwamba. Pajatu Yesu “anaukitsidwa monga mzimu.” Nawonso Akhristu odzozedwa amaukitsidwa ndi thupi lauzimu koma amakhala ali munthu yemweyo. Thupi limene anali nalo padzikoli silipita kumwamba.—1 Pet. 3:18; 1 Akor. 15:42-53; 1 Yoh. 3:2.
Timakhulupirira kuti Mulungu adzaukitsa akufa chifukwa chodziwa kuti Mulungu adzakwaniritsa malonjezo ake. Izi zili choncho ngakhale mtembo atautentha. (Mac. 24:15) Mwina sitingamvetse mmene Mulungu anaukitsira anthu m’mbuyomu komanso mmene adzachitire zimenezi m’tsogolo. Komabe timakhulupirira kuti adzaukitsadi anthu. ‘Watitsimikizira’ zimenezi poukitsa Yesu.—Mac. 17:31; Luka 24:2, 3.
Koma posankha zimene angachite ndi mtembo, Akhristu angachite bwino kuganizira mmene anthu ena angaonere nkhaniyi komanso zimene malamulo a boma amanena. (2 Akor. 6:3, 4) Choncho pambuyo poganizira zimenezi ndiponso zimene munthu amene wamwalirayo ankafuna, achibale angasankhe kutentha mtembo kapena ayi.
Masiku ano mabanja ambiri akutha. Mwinanso inu mukudziwa anthu ena amene mabanja awo anatha. Kafukufuku wina wa ku Poland anasonyeza kuti anthu ambiri azaka 30 amene akhala pa banja zaka zitatu kapena 6 amathetsa mabanja awo. Koma si anthu azaka 30 okha amene amachita zimenezi.
Bungwe lina la ku Spain loona za mabanja linati: “Kafukufuku wasonyeza kuti hafu ya anthu [ku Ulaya] amene akwatirana adzathetsa mabanja awo.” Ndi mmene zililinso kumayiko ena olemera.
Mlangizi wina wa anthu am’banja ku Ulaya anati: “Banja likafika pakutha zimakhala kuti zinthu zinasokonekera kale. Zinthu ngati zimenezi zikachitika zimakhala zopweteka kwambiri.” Ananenanso kuti: “Munthu amavutika maganizo, amakwiya, amadziimba mlandu, amakhumudwa, amataya mtima ndiponso amachita manyazi.” Ena mpaka amafika pofuna kudzipha. Anapitiriza kuti: “Ndiyeno likatha kubwalo la milandu, mavuto enanso amayamba. Munthu amayamba kuona kuti ali yekhayekha ndipo amadzifunsa kuti: ‘Kodi panopa anthu akundiona bwanji? Kodi ndiye ndizichita chiyani pa moyo wanga?’”
Pokumbukira zimene zinachitika zaka zingapo zapitazo, mlongo wina dzina lake Ewa anati: “Banja lathu litatha, ndinkachita manyazi kwambiri chifukwa aneba anga ndi anzanga akuntchito ankauzana kuti, ‘Awotu banja lawo lija linatha.’ Ndinkakwiya kwambiri ndi zimene zinkandichitikira. Mwamuna wanga anandisiya ndi ana awiri moti ndinkachita zinthu ngati mayi komanso bambo.”* M’bale wina dzina lake Adam, anali mkulu wodalirika kwa zaka 12. Koma banjalo litatha, iye anati: “Munthune ndimamva ngati ndanyozeka kwabasi ndipo nthawi zina ndimakwiya nazo moti ndimangofuna nditamakhala pandekha basi.”
Banja likatha anthu ena amavutika kwambiri kuti ayambenso kuona zinthu moyenera ngakhale patapita zaka zambiri. Mwina angamaganize kuti anthu ena alibe nawonso ntchito. Katswiri wina woona za kutha kwa mabanja ananena kuti: “Anthuwo amayenera kusintha mmene amachitira zinthu n’kuphunzira kulimbana ndi mavuto paokha.”
Stanisław anati: “Banja lathu litatha, mkazi wanga wakale ankandikaniza kuona tiana tanga tiwiri. Izi zinandichititsa kuganiza kuti palibe amene amandikonda komanso kuti ngakhale Yehova wandisiya. Ndinafika poona kuti bola kungofa. Koma kenako ndinazindikira kuti ndinali kuona zinthu molakwika.” Mlongo wina dzina lake Wanda yemwe banja lake linatha n’kusiyidwa ndi ana 4 ankadera nkhawa kwambiri za tsogolo lake ndi anawo. Iye anati: “Ndinkaona kuti pakapita nthawi anzathu, ngakhale abale ndi alongo, adzasiya kutiganizira ndiponso kutithandiza. Koma panopa m’pamene ndikuzindikira kuti abale ankandithandiza kwambiri pamene ndinkayesetsa kulera ana anga ndi kuwaphunzitsa kuti azitumikira Yehova.”
Ndemanga za anthuwa zikusonyeza kuti anthu ena amavutika kwambiri maganizo mabanja awo akatha. Mwina angayambe kuganiza kuti ndi opanda pake ndiponso kuti palibe amene angawakonde. Komanso akhoza kumangotola ena zifukwa. Ndiyeno angayambe kuganiza kuti mumpingo mulibe anthu achikondi. Koma zimene zinachitikira Stanisław ndi Wanda zikusonyeza kuti anthu amene mabanja awo anatha amazindikira patapita nthawi kuti abale ndi alongo awo amawakonda. Akhristu amathandiza m’njira zikuluzikulu ngakhale kuti mwina anthu amene akuthandizidwawo, poyamba sangazindikire.
Koma chimene tiyenera kudziwa n’chakuti ngakhale titayesetsa bwanji kuwathandiza, anthu amene banja lawo latha nthawi zina amavutikabe chifukwa chosowa mnzawo. Nthawi zambiri, alongo osiyidwa amaganiza kuti palibenso amene angawakonde. Mlongo wina dzina lake Alicja anati: “Panopa padutsa zaka 8 kuchokera pamene banja lathu linatha. Koma nthawi zina ndimadzikayikirabe. Maganizo amenewa akandibwerera ndimadzimvera chisoni n’kupita kwandekha kukalira.”
Zimene tanenazi zimachitikira anthu ambiri amene banja lawo latha. Koma Baibulo limanena kuti si bwino kudzipatula. Munthu akayamba kudzipatula akhoza kuyamba kuchita “zosemphana ndi nzeru zonse zopindulitsa.” (Miy. 18:1) Koma munthu amene akusowa mnzakeyo ayenera kusamala kuti asakhale ndi chizolowezi chofunsira nzeru kapena kudandaulira munthu amene si mwamuna kapena mkazi mnzake. Tikutero chifukwa chakuti akhoza kuyamba kukopana.
Akhristu anzathu amene banja lawo linatha akhoza kuvutika kwambiri chifukwa chosowa wocheza nawo, kudera nkhawa za tsogolo lawo komanso kumva kuti palibe amene angawakonde. Zimene anthuwo amaganiza si zachilendo koma n’zovuta kupirira. Choncho tizitsanzira Yehova powamvetsa komanso kupitiriza kuwathandiza. (Sal. 55:22; 1 Pet. 5:6, 7) Dziwani kuti iwo adzayamikira kwambiri chilichonse chimene tingachite powathandiza. Tikachita zimenezi tidzakhala anzawo enieni.—Miy. 17:17; 18:24.
^ ndime 6 Mayina ena asinthidwa.
“Uzikonda Yehova Mulungu wako ndi mtima wako wonse, moyo wako wonse, ndi maganizo ako onse.”—MAT. 22:37.
1. N’chiyani chinathandiza kuti ubwenzi wa Mulungu ndi Mwana wake ulimbe kwambiri?
YESU KHRISTU ananena kuti: “Ndimakonda Atate.” (Yoh. 14:31) Iye ananenanso kuti: “Atatewo amakonda Mwana wake.” (Yoh. 5:20) Koma zimenezi si zodabwitsa. Pajatu, kwa zaka zambirimbiri Yesu asanabwere padziko lapansi, anali “mmisiri waluso” wa Mulungu. (Miy. 8:30) Pa nthawi imene Yehova ndi Yesu ankagwira ntchito limodzi, Mwanayu ankaphunzira zambiri zokhudza makhalidwe a Atate wake. Izi zinamuchititsa kukonda kwambiri Atate wakewo. Chifukwa chogwira ntchito limodzi ubwenzi wawo unalimba kwambiri.
2. (a) Kodi tiyenera kuchita chiyani kuti Mulungu azitisonyeza chikondi? (b) Kodi tikambirana mafunso ati?
2 Wamasalimo Davide anaimba kuti: “Ndidzakukondani inu Yehova, mphamvu yanga.” (Sal. 18:1) Tiyenera kukonda Yehova kwambiri chifukwa nayenso amatikonda. Iye adzatisonyeza chikondi tikamamumvera. (Werengani Deuteronomo 7:12, 13.) Koma kodi n’zothekadi kukonda Mulungu pamene sitingamuone? Kodi kukonda Yehova kumatanthauza chiyani? N’chifukwa chiyani tiyenera kumukonda? Nanga tingasonyeze bwanji kuti timakonda Mulungu?
3, 4. N’chifukwa chiyani tinganene kuti n’zothekadi kukonda Yehova?
3 Sitingathe kuona Mulungu chifukwa chakuti ‘iye ndi Mzimu.’ (Yoh. 4:24) Ngakhale zili choncho, n’zotheka kumukonda. M’Baibulo mulinso lamulo loti tizimukonda. Mwachitsanzo, Mose anauza Aisiraeli kuti: “Uzikonda Yehova Mulungu wako ndi mtima wako wonse, moyo wako wonse, ndi mphamvu zako zonse.”—Deut. 6:5.
4 N’chifukwa chiyani tikunena kuti n’zothekadi kukonda kwambiri Mulungu? Chifukwa chakuti iye anatilenga ndi mtima wofuna kumulambira komanso wotha kusonyeza chikondi. Ndiyeno tikamamulambira m’njira yoyenera timayamba kumukonda kwambiri ndipo timakhala osangalala. Paja Yesu ananena kuti: “Odala ndi anthu amene amazindikira zosowa zawo zauzimu, chifukwa ufumu wakumwamba ndi wawo.” (Mat. 5:3) Pa nkhani yoti tili ndi mtima wofuna kulambira Mulungu, buku lina linati: “Mfundo yakuti anthu padziko lonse amalakalaka atadziwa Mulungu ndiponso kumukhulupirira imatidabwitsa kwambiri.”—Man Does Not Stand Alone, lolembedwa ndi A. C. Morrison.
5. Kodi tikudziwa bwanji kuti n’zotheka kufufuza Mulungu n’kumupeza?
5 Koma kodi anthu amene amafufuza Mulungu amamupeza? Inde, chifukwa n’zimenenso Mulunguyo amafuna. Mtumwi Paulo ananenanso zimenezi polankhula ndi anthu amene anasonkhana pabwalo la Areopagi. Munthu akaima pabwaloli atha kuona kachisi wa mulungu wamkazi wa ku Atene dzina lake Atena. Ndiyeno kodi mukanamva bwanji mukanakhalapo pamene Paulo ankanena za “Mulungu amene anapanga dzikoli ndi zinthu zonse zili mmenemu”? Kenako mukumumva akuti Mulunguyo “sakhala mu akachisi opangidwa ndi manja.” Ndiyeno akupitiriza kuti: “Kuchokera mwa munthu mmodzi [Mulungu] anapanga mtundu wonse wa anthu, kuti akhale padziko lonse lapansi. Iye anakhazikitsa nthawi zoikidwiratu komanso anaika malire achikhalire a malo oti anthu azikhala. Anachita zimenezi kuti anthuwo afunefune Mulungu, amufufuzefufuze ndi kumupezadi, ngakhale kuti kwenikweni, iye sali kutali ndi aliyense wa ife.” (Mac. 17:24-27) Choncho anthu akhoza kufufuza Mulungu n’kumupeza. Panopa anthu pafupifupi 8 miliyoni a Mboni za Yehova ‘amupezadi’ ndipo amamukonda kwambiri.
6. Kodi Yesu ananena kuti “lamulo lalikulu kwambiri komanso loyamba” ndi liti?
6 Tiyenera kukonda Yehova kuchokera pansi pa mtima. Yesu ananenanso zimenezi pamene Mfarisi wina anamufunsa kuti: “Mphunzitsi, kodi lamulo lalikulu kwambiri m’Chilamulo ndi liti?” Iye anamuyankha kuti: “‘Uzikonda Yehova Mulungu wako ndi mtima wako wonse, moyo wako wonse, ndi maganizo ako onse.’ Limeneli ndilo lamulo lalikulu kwambiri komanso loyamba.”—Mat. 22:34-38.
7. Kodi zimatanthauza chiyani kukonda Mulungu ndi (a) ‘mtima wathu wonse’? (b) ‘moyo wathu wonse’? (c) ‘maganizo athu onse’?
7 Kodi Yesu ankatanthauza chiyani ponena kuti tiyenera kukonda Mulungu ndi ‘mtima wathu wonse’? Ankatanthauza kuti chikondichi chiyenera kuonekera pa zonse zimene timalakalaka komanso mmene timamvera mumtima mwathu. Ponena kuti ndi ‘moyo wathu wonse,’ ankatanthauza zonse zimene timachita pa moyo wathu. Ndiyeno ponena kuti ndi ‘maganizo athu onse,’ ankatanthauza zonse zimene timaganiza komanso mmene timaganizira. Choncho tiyenera kukonda Mulungu mopanda malire.
8. Ngati timakonda kwambiri Mulungu, kodi tidzachita chiyani?
8 Ngati timakonda Mulungu ndi mtima wathu wonse, moyo wathu wonse ndi maganizo athu onse tidzachita khama pophunzira Mawu ake ndiponso polalikira uthenga wabwino wa Ufumu komanso tidzamutumikira ndi mtima wonse. (Mat. 24:14; Aroma 12:1, 2) Tikamakonda Yehova kuchokera pansi pa mtima tidzamuyandikira kwambiri. (Yak. 4:8) N’zosatheka kutchula zinthu zonse zimene zingatichititse kukonda Mulungu koma tiyeni tikambirane zinthu zingapo.
9. Perekani chifukwa china chokuchititsani kukonda Yehova.
9 Yehova ndi Mlengi wathu komanso amatisamalira. Paulo ananena kuti: “Chifukwa cha iye tili ndi moyo, timayenda ndipo tilipo.” (Mac. 17:28) Yehova watipatsa dziko lapansi lokongolali kuti tizikhalamo. (Sal. 115:16) Amatipatsanso chakudya ndi zinthu zina zofunika pa moyo wathu. N’chifukwa chake Paulo anauza anthu olambira mafano a ku Lusitara kuti: “Mulungu wamoyo . . . sanangokhala wopanda umboni wakuti anachita zabwino. Anakupatsani mvula kuchokera kumwamba ndi nyengo zimene zokolola zanu zimakhala zambiri. Anadzaza mitima yanu ndi chakudya komanso chimwemwe.” (Mac. 14:15-17) Chimenechitu ndi chifukwa china chotichititsa kukonda Mlengi wathu Wamkulu amene amatisamalira mwachikondi.—Mlal. 12:1.
10. Kodi timamva bwanji tikaganizira zimene Mulungu wachita pofuna kuchotsa uchimo ndi imfa?
10 Mulungu wakonza njira yochotsera uchimo ndiponso imfa zimene tinatengera kwa Adamu. (Aroma 5:12) Malemba amati: “Mulungu akuonetsa chikondi chake kwa ife, moti pamene tinali ochimwa, Khristu anatifera.” (Aroma 5:8) Timakonda kwambiri Yehova chifukwa chakuti anakonza njira yoti tikhululukidwe machimo athu ngati talapa ndiponso kukhulupirira nsembe ya dipo ya Yesu.—Yoh. 3:16.
11, 12. Kodi Yehova watipatsa chiyembekezo chotani?
11 Yehova ‘amapereka chiyembekezo chimene chimatipatsa chimwemwe ndi mtendere.’ (Aroma 15:13) Chiyembekezo chimene Mulungu watipatsa chimatithandiza kupirira mayesero. Odzozedwa amene adzasonyeza ‘kukhulupirika mpaka imfa, adzapatsidwa mphoto ya moyo’ kumwamba. (Chiv. 2:10) Koma anthu ena onse okhulupirika adzalandira madalitso osatha m’Paradaiso padziko lapansi. (Luka 23:43) Kodi timamva bwanji tikaganizira zonsezi? Kunena zoona timakhala osangalala, timakhala ndi mtendere mumtima komanso timakonda kwambiri Mulungu chifukwa chotipatsa “mphatso iliyonse yabwino ndi yangwiro.”—Yak. 1:17.
12 Mulungu watipatsa chiyembekezo cholimbikitsa chakuti akufa adzauka. (Mac. 24:15) Mnzathu akamwalira zimatipweteka kwambiri. Koma popeza Mulungu walonjeza kuti akufa adzauka sitikhala ndi “chisoni mofanana ndi mmene onse opanda chiyembekezo amachitira.” (1 Ates. 4:13) Yehova Mulungu ndi wachikondi ndipo amalakalaka kuukitsa akufa, makamaka okhulupirika monga Yobu. (Yobu 14:15) Padziko lapansi padzakhala chisangalalo chosaneneka tikadzakumananso ndi anthu amene anamwalira. Timakonda kwambiri Atate wathu wakumwamba chifukwa chotipatsa chiyembekezo chimenechi.
13. N’chiyani chikusonyeza kuti Mulungu amatikonda kwambiri?
13 Yehova amatikonda kwambiri. (Werengani Salimo 34:6, 18, 19; 1 Petulo 5:6, 7.) Yehova ndi wachikondi komanso wokonzeka kuthandiza anthu okhulupirika. Kudziwa zimenezi kumatithandiza kuti tisamade nkhawa chifukwa tili ngati ‘nkhosa zake.’ (Sal. 79:13) Zimene Mulungu adzatichitire mu Ufumu wa Mesiya zidzasonyezanso kuti amatikonda kwambiri. Yesu Khristu, yemwe ndi Mfumu yosankhidwa ndi Mulungu, adzathetsa ziwawa, kuponderezana ndiponso zoipa zonse. Kenako adzadalitsa anthu okhulupirika kuti azikhala mwamtendere komanso mosangalala. (Sal. 72:7, 12-14, 16) Zonsezi zimatichititsa kukonda Mulungu ndi mtima wathu wonse, moyo wathu wonse, mphamvu zathu zonse ndiponso maganizo athu onse.—Luka 10:27.
14. Kodi Mulungu watipatsa mwayi uti wamtengo wapatali?
14 Yehova watipatsa mwayi wamtengo wapatali kwambiri wokhala Mboni zake. (Yes. 43:10-12) Timakonda Yehova chifukwa chotipatsa mwayi umenewu. Timathandiza anthu kudziwa kuti iye ndi woyenera kulamulira ndiponso timawathandiza kuti akhale ndi chiyembekezo m’dziko loipali. Timalalikira ndi chikhulupiriro chonse podziwa kuti uthenga wathu ndi wochokera m’Mawu a Mulungu woona, yemwe amachitadi zonse zimene walonjeza. (Werengani Yoswa 21:45; 23:14.) Kunena zoona pali madalitso ambirimbiri komanso zifukwa zina zambiri zotichititsa kukonda Mulungu. Ndiyeno kodi tingasonyeze bwanji kuti timamukonda?
15. Kodi kuphunzira Baibulo ndiponso kutsatira zimene timaphunzira kumatithandiza bwanji?
15 Tizichita khama pophunzira ndiponso kutsatira Mawu a Mulungu. Tikamachita zimenezi timasonyeza kuti timakonda kwambiri Yehova ndipo timafuna kuti Mawu ake akhale ngati ‘kuwala kounikira njira yathu.’ (Sal. 119:105) Tikakhala ndi nkhawa, tingalimbikitsidwe ndi mawu akuti: “Inu Mulungu, simudzanyoza mtima wosweka ndi wophwanyika.” Kapena akuti: “Kukoma mtima kwanu kosatha, inu Yehova, kunandichirikiza. Malingaliro osautsa atandichulukira mumtima mwanga, mawu anu otonthoza anayamba kusangalatsa moyo wanga.” (Sal. 51:17; 94:18, 19) Yehova amachitira chifundo anthu ovutika. Yesu amamveranso chisoni anthu amene akuvutika. (Yes. 49:13; Mat. 15:32) Tikamaphunzira Baibulo timamvetsa kwambiri kuti Yehova amatikonda ndiponso kutiganizira. Ndiyeno zimenezi zimatichititsa kuti ifenso tizimukonda kwambiri.
16. Kodi kupemphera nthawi zonse kungathandize bwanji kuti tizikonda kwambiri Mulungu?
16 Tizipemphera kwa Mulungu nthawi zonse. Tikamapemphera timalimbitsa ubwenzi wathu ndi Yehova, yemwe ndi “Wakumva pemphero.” (Sal. 65:2) Kuona kuti Mulungu akuyankha mapemphero athu kumatithandiza kumukonda kwambiri. Mwachitsanzo, mwina taonapo kuti Mulungu salola kuti tiyesedwe kufika pamene sitingapirire. (1 Akor. 10:13) Mwinanso tikakhala ndi nkhawa n’kupemphera mopembedzera kwa Yehova, timaona kuti akutipatsa ‘mtendere wake.’ (Afil. 4:6, 7) Kapena nthawi zina tikhoza kupemphera chamumtima ngati Nehemiya n’kuona kuti pempherolo likuyankhidwa. (Neh. 2:1-6) ‘Tikamalimbikira kupemphera’ n’kuona kuti Yehova akutiyankha, timamukonda kwambiri. Komanso sitikayikira kuti Yehova adzatithandiza pa mayesero athu onse.—Aroma 12:12.
17. Ngati timakonda Mulungu, kodi tiziona bwanji misonkhano?
17 Tizipezeka nthawi zonse pa misonkhano yampingo ndiponso ikuluikulu. (Aheb. 10:24, 25) Aisiraeli ankasonkhana kuti amvetsere ndiponso kuphunzira za Yehova n’cholinga choti azimuopa komanso kutsatira Chilamulo chake. (Deut. 31:12) Ngati timakondadi Mulungu sitingavutike kuchita zimene iye amafuna. (Werengani 1 Yohane 5:3.) Choncho tisayambe kuona misonkhano yathu mopepuka. Tisalolenso chilichonse kutilepheretsa kukonda Yehova mmene tinkachitira poyamba.—Chiv. 2:4.
18. Kodi kukonda Mulungu kumatilimbikitsa kuchita chiyani?
18 Tizichita khama pouza anthu ena “choonadi cha uthenga wabwino.” (Agal. 2:5) Chifukwa chokonda Mulungu, timauza anthu za Ufumu wa Mwana wake, yemwe adzamenya nkhondo pa Aramagedo “chifukwa cha choonadi.” (Sal. 45:4; Chiv. 16:14, 16) Timasangalala kwambiri kuthandiza anthu kuti adziwe za chikondi cha Mulungu ndiponso za dziko latsopano limene walonjeza.—Mat. 28:19, 20.
19. N’chifukwa chiyani tiyenera kuyamikira abusa amene Mulungu watipatsa?
19 Tiziyamikira abusa amene Mulungu watipatsa. (Mac. 20:28) Yehova watipatsa akulu mumpingo kuti azitithandiza. Akuluwo ali “ngati malo obisalirapo mphepo ndi malo ousapo mvula yamkuntho, ngati mitsinje yamadzi m’dziko lopanda madzi, ndiponso ngati mthunzi wa thanthwe lalikulu m’dziko louma.” (Yes. 32:1, 2) Tonse timafuna kupeza malo oti tibisale kukakhala mphepo kapena mvula yamkuntho. Dzuwa likatentha kwambiri timasangalala kupeza mthunzi wabwino. Mawu a m’lembali amatithandiza kuona kuti akulu angatithandize ndiponso kutilimbikitsa. Tikamamvera amene akutitsogolera timasonyeza kuti timayamikira kwambiri “mphatso za amuna” zimenezi. Timasonyezanso kuti timakonda kwambiri Mulungu ndiponso Khristu, yemwe ndi Mutu wa mpingo.—Aef. 4:8; 5:23; Aheb. 13:17.
20. Kodi munthu amene amakonda Yehova amatani?
20 Ngati mumakondadi Yehova mudzayesetsa ‘kuchita zimene mawu ake amanena, osati kungomva chabe.’ (Werengani Yakobo 1:22-25.) Munthu ‘wochita zimene mawuwo amanena’ amalalikira mwakhama komanso amayesetsa kuyankha pa misonkhano. Kukonda Yehova kungakulimbikitseni kutsatira ‘lamulo lake langwiro’ lomwe likutanthauza zinthu zonse zimene iye amafuna kuti muchite.—Sal. 19:7-11.
21. Kodi mapemphero athu ochokera pansi pa mtima amakhala ngati chiyani?
21 Kukonda Yehova kungakulimbikitseninso kuti muzipemphera kwa iye kuchokera mumtima nthawi zonse. Davide anaimba kuti: “Pemphero langa likhale lokonzedwa ngati zofukiza pamaso panu [Yehova], mapembedzero anga akhale ngati nsembe yambewu yamadzulo.” (Sal. 141:2; Eks. 30:7, 8) Ponena zimenezi, ayenera kuti ankaganizira za zofukiza zimene zinkaperekedwa potsatira Chilamulo cha Mose. Choncho pamene mukupempha zinthu kwa Yehova modzichepetsa, kupemphera mopembedzera ndiponso kumutamanda kapena kumuyamikira kuchokera pansi pa mtima, mapemphero anu amakhala ngati zofukiza zonunkhira kwa iye.—Chiv. 5:8.
22. Kodi tidzakambirana chiyani m’nkhani yotsatira?
22 Yesu ananena kuti tiyenera kukonda Mulungu komanso anzathu. (Mat. 22:37-39) M’nkhani yotsatira, tidzaona kuti kukonda Yehova ndiponso mfundo zake kungatithandize kuti tizikhala bwino ndi anzathu komanso kuwakonda.
“[Lamulo] lachiwiri lofanana nalo ndi ili, ‘Uzikonda mnzako mmene umadzikondera wekha.’”—MAT. 22:39.
1, 2. (a) Ponena za malamulo akuluakulu m’Chilamulo, kodi Yesu anati lachiwiri ndi liti? (b) Kodi tikambirana mafunso ati?
MFARISI wina ankafuna kuyesa Yesu ndipo anamufunsa kuti: “Mphunzitsi, kodi lamulo lalikulu kwambiri m’Chilamulo ndi liti?” Monga tinaonera m’nkhani yapitayi, Yesu anamuyankha kuti “lamulo lalikulu kwambiri komanso loyamba” ndi lakuti: “Uzikonda Yehova Mulungu wako ndi mtima wako wonse, moyo wako wonse, ndi maganizo ako onse.” Yesu ananenanso kuti: “Lachiwiri lofanana nalo ndi ili, ‘Uzikonda mnzako mmene umadzikondera wekha.’”—Mat. 22:34-39.
2 Yesu ananena kuti tiyenera kukonda anzathu mmene timadzikondera tokha. Choncho tiyenera kudzifunsa kuti: Kodi mnzathu ndi ndani kwenikweni? Nanga tingasonyeze bwanji kuti timakonda anzathu?
3, 4. (a) Kodi Yesu anapereka fanizo liti atafunsidwa kuti: ‘Kodi mnzanga ndi ndani kwenikweni’? (b) Kodi Msamariya uja anathandiza bwanji munthu amene anafwambidwa? (Onani chithunzi pamwambapa.)
3 Anthu ambiri amaganiza kuti mnzawo ndi munthu amene amagwirizana naye komanso amene amawathandiza. (Miy. 27:10) Munthu wina wofuna kudzionetsa kuti ndi wolungama anafunsa Yesu kuti: ‘Kodi mnzanga ndi ndani kwenikweni?’ Poyankha, Yesu anamuuza fanizo la Msamariya wachifundo. (Werengani Luka 10:29-37.) Mu fanizoli, anthu angayembekezere kumva kuti wansembe komanso Mlevi anathandiza munthu amene anakumana ndi achifwamba amene anamumenya n’kumusiya ali pafupi kufa. Koma iwo anangolambalala osamuthandiza. M’malomwake, munthuyo anathandizidwa ndi Msamariya. Asamariya ankalemekeza Chilamulo cha Mose koma Ayuda ankadana nawo.—Yoh. 4:9.
4 Pothandiza munthuyo, Msamariyayu anamuthira mafuta ndi vinyo m’mabala ake. Ndiyeno anapita naye kunyumba ya alendo n’kupereka madinari awiri kwa mwini nyumbayo kuti asamalire munthuyo. Ndalama zimenezi n’zimene munthu ankalandira akagwira ntchito masiku awiri. (Mat. 20:2) Fanizoli limasonyezeratu amene anali mnzake wa munthuyu. Fanizo la Yesuli likusonyeza kuti tiyenera kukonda anzathu komanso kuwachitira chifundo.
5. Kodi atumiki a Yehova anasonyeza bwanji kuti amakonda anzawo kutachitika tsoka lachilengedwe?
5 Kunena zoona, si ambiri amene angachite zimene Msamariyayu anachita. ‘M’masiku otsiriza’ ano, anthu oterewa akusowa kwambiri chifukwa chakuti anthu ambiri sakonda ngakhale achibale awo, ndi oopsa ndiponso sakonda zabwino. (2 Tim. 3:1-3) Mwachitsanzo, anthu amavutika kwambiri kukachitika masoka achilengedwe. Izi n’zimene zinachitika mphepo yamkuntho itawononga zinthu mumzinda wa New York mu October 2012. Kudera lina mumzindawu kumene zinthu zambiri zinawonongeka, ena anaba zinthu za anthu amene ankavutika chifukwa chosakhala ndi magetsi ndi zinthu zina zofunika. Koma kudera lomwelo, a Mboni za Yehova anakonza zothandiza abale ndi alongo awo komanso anthu ena. Akhristu amachita zimenezi chifukwa chokonda anzawo. Koma kodi ndi zinthu zina ziti zimene tingachite posonyeza kuti timakonda anzathu?
6. Kodi ntchito yathu yolalikira imasonyeza bwanji kuti timakonda anzathu?
6 Tizithandiza anthu ndi Mawu a Mulungu. Tingachite zimenezi powasonyeza malemba olimbikitsa. (Aroma 15:4) Tikamalalikira n’kumauza anthu mfundo zoona za m’Baibulo timasonyeza kuti timawakonda. (Mat. 24:14) Ndi mwayi waukulu kwambiri kulalikira uthenga wa Ufumu wochokera kwa “Mulungu amene amapereka chiyembekezo.”—Aroma 15:13.
7. Kodi Yesu anapereka malangizo ati ndipo timadalitsidwa bwanji tikamawatsatira?
7 Tizichitira anthu zimene tingafune kuti azitichitira. Pa ulaliki wa paphiri, Yesu ananena kuti: “Zinthu zonse zimene mukufuna kuti anthu akuchitireni, inunso muwachitire zomwezo, pakuti n’zimene Chilamulo ndi Zolemba za aneneri zimafuna.” (Mat. 7:12) Tikamatsatira malangizo a Yesu amenewa, timatsatiranso mfundo yaikulu ya mu “Chilamulo” (chomwe ndi Genesis mpaka Deuteronomo) ndiponso “Zolemba za aneneri” (zomwe ndi mabuku a aneneri a m’Malemba Achiheberi). Mabukuwa amasonyeza kuti Mulungu amadalitsa anthu amene amakonda anzawo. Mwachitsanzo, kudzera mwa Yesaya, Yehova anati: “Tsatirani chilungamo ndipo chitani zolungama . . . Wodala ndi munthu amene amachita zimenezi.” (Yes. 56:1, 2) Choncho tikamachita zinthu mwachikondi ndiponso mwachilungamo kwa anzathu timadalitsidwa.
8. (a) N’chifukwa chiyani tiyenera kukonda adani athu? (b) N’chiyani chingachitike tikawasonyeza chikondi?
8 Tizikonda adani athu. Yesu anati: “Inu munamva kuti anati, ‘Uzikonda mnzako ndi kudana ndi mdani wako.’ Koma ine ndikukuuzani kuti: Pitirizani kukonda adani anu ndi kupempherera amene akukuzunzani, kuti musonyeze kuti ndinudi ana a Atate wanu wakumwamba.” (Mat. 5:43-45) Mtumwi Paulo ananenanso kuti: “Ngati mdani wako ali ndi njala, um’patse chakudya. Ngati ali ndi ludzu, um’patse chakumwa.” (Aroma 12:20; Miy. 25:21) Chilamulo cha Mose chinkanena kuti munthu ayenera kuthandiza mdani wake kumasula chiweto chake ngati chagona chifukwa cholemedwa ndi katundu. (Eks. 23:5) Anthu odanawo akachita limodzi zinthu ngati zimenezi, akhoza kuyamba kugwirizana. Popeza kuti Akhristufe timakonda aliyense, adani athu ambiri asiya kudana nafe. Tidzasangalala kwambiri ngati adani athu ena, ngakhale amene ankatizunza koopsa, atayamba kutumikira Yehova chifukwa chakuti tinawasonyeza chikondi.
9. Kodi Yesu ananena chiyani pa nkhani yokhala pa mtendere ndi abale athu?
9 “Yesetsani kukhala pa mtendere ndi anthu onse.” (Aheb. 12:14) Tiyenera kuchitanso zimenezi ndi abale athu. Paja Yesu anati: “Ngati wabweretsa mphatso yako paguwa lansembe, ndipo uli pomwepo wakumbukira kuti m’bale wako ali nawe chifukwa, siya mphatso yako patsogolo pa guwa lansembe pomwepo. Pita ukayanjane ndi m’bale wako choyamba, ndipo ukabwerako, pereka mphatso yako.” (Mat. 5:23, 24) Mulungu adzatidalitsa tikamachita zinthu mwachikondi ndi abale athu komanso tikamayesetsa kukhala nawo pa mtendere tikasemphana maganizo.
10. N’chifukwa chiyani sitiyenera kupezera anzathu zifukwa?
10 Tisamapezere anzathu zifukwa. Yesu anati: “Lekani kuweruza ena kuti inunso musaweruzidwe, pakuti chiweruzo chimene mukuweruza nacho ena inunso mudzaweruzidwa nacho. Ndipo muyezo umene mukuyezera ena, iwonso adzakuyezerani womwewo. Nanga n’chifukwa chiyani umayang’ana kachitsotso m’diso la m’bale wako, koma osaganizira mtanda wa denga la nyumba umene uli m’diso lako? Kapena ungauze bwanji m’bale wako kuti, ‘Taima ndikuchotse kachitsotso m’diso lako,’ pamene iwe m’diso lako muli mtanda wa denga la nyumba? Wonyenga iwe! Yamba wachotsa mtanda wa denga la nyumba uli m’diso lakowo, ndipo ukatero udzatha kuona bwino mmene ungachotsere kachitsotso m’diso la m’bale wako.” (Mat. 7:1-5) Yesu anapereka fanizo lamphamvuli pofuna kusonyeza kuti sitiyenera kudzudzula ena pa tizifukwa ting’onoting’ono pomwe ifeyo tili ndi mavuto akuluakulu.
11, 12. Tchulani njira yapadera imene tingasonyezere kuti timakonda anzathu.
11 Pali njira yapadera imene tingasonyezere kuti timakonda anzathu. Tiyenera kutsanzira Yesu polalikira uthenga wabwino wa Ufumu. (Luka 8:1) Yesu anauza otsatira ake kuti ‘azikaphunzitsa anthu a mitundu yonse.’ (Mat. 28:19, 20) Tikamachita zimenezi, timathandiza anthu kuchoka pamsewu waukulu ndi wotakasuka wopita ku chiwonongeko n’kuyamba kuyenda pamsewu wopanikiza wopita ku moyo. (Mat. 7:13, 14) Sitiyenera kukayikira kuti Yehova adzatidalitsa tikamachita zimenezi.
12 Mofanana ndi Yesu, timathandiza anthu kuzindikira zosowa zawo zauzimu. (Mat. 5:3) Anthu akavomera kuti tikambirane nawo, timawathandiza kupeza zosowazo powauza “uthenga wabwino wa Mulungu.” (Aroma 1:1) Anthu amene amatsatira uthenga wa Ufumuwu amagwirizananso ndi Mulungu kudzera mwa Yesu Khristu. (2 Akor. 5:18, 19) Choncho tikamalalikira uthenga wabwino, timasonyeza m’njira yofunika kwambiri kuti timakonda anzathu.
13. Kodi inuyo mumaiona bwanji ntchito yolalikira za Ufumu wa Mulungu?
13 Tikamachita maulendo obwereza komanso kuchititsa maphunziro a Baibulo, timasangalala chifukwa chothandiza anthu kuti ayambe kutsatira mfundo zolungama za Mulungu. Anthu ena amene timaphunzira nawo amasintha kwambiri moyo wawo. (1 Akor. 6:9-11) Zimakhala zosangalatsa kuona Mulungu akuthandiza anthu oyenera moyo wosatha kuti asinthe n’kukhala naye pa ubwenzi wabwino. (Mac. 13:48) Ena amene ankangokhalira kukhumudwa amayamba kusangalala, pomwe ena amene ankada nkhawa kwambiri amayamba kudalira Atate wathu wakumwamba. Anthu atsopano akamasintha zimatisangalatsa kwambiri. Ndi mwayi waukulu kugwira ntchito yolalikira za Ufumu wa Mulungu chifukwa timasonyeza kuti timakondadi anthu.
14. Fotokozani zinthu zina zokhudza chikondi zimene zili pa 1 Akorinto 13:4-8.
14 Kutsatira zimene Paulo analemba pochita zinthu ndi anzathu kumathandiza kuti tipewe mavuto ambiri, tikhale osangalala komanso tidalitsidwe ndi Mulungu. (Werengani 1 Akorinto 13:4-8.) Tiyeni tione zimene Paulo ananena ndipo tione mmene tingatsatirire mawuwa pochita zinthu ndi anzathu.
15. (a) N’chifukwa chiyani tiyenera kukhala oleza mtima komanso okoma mtima? (b) Kodi tiyenera kupewa nsanje komanso kudzitama pa zifukwa ziti?
15 “Chikondi n’choleza mtima ndiponso n’chokoma mtima.” Mulungu watilezera mtima komanso kutikomera mtima kwambiri anthu ochimwafe. Choncho ifenso tiyenera kulezera mtima ndiponso kukomera mtima anzathu pamene alakwitsa zinthu, kuchita zinthu mosatiganizira kapena kutichitira chipongwe. ‘Chikondi sichichitanso nsanje.’ Tikamakonda anthu sitingasirire mwansanje zinthu zawo kapena udindo wawo mumpingo. Komanso sitingadzitame kapena kudzikuza. Pajatu Baibulo limanena kuti: “Maso odzikweza ndi mtima wodzikuza ndizo nyale ya anthu oipa, ndipo zimenezi ndi tchimo.”—Miy. 21:4.
16, 17. Kodi tingatsatire bwanji lemba la 1 Akorinto 13:5, 6?
16 Tikakhala ndi chikondi sitingachite zinthu zosayenera kwa anzathu. Sitingawanamize, kuwabera kapena kuwachitira chilichonse chosemphana ndi malamulo ndiponso mfundo za Yehova. Tikamakonda anthu sitidzachita zinthu mongoganizira zofuna zathu zokha koma tidzaganiziranso zofuna zawo.—Afil. 2:4.
17 Tikakhala ndi chikondi chenicheni sitikwiya msanga. Anthu ena akatilakwira ‘sitisunganso zifukwa’ ngati kuti tikusunga m’buku langongole. (1 Ates. 5:15) Mulungu sasangalala tikamasungira ena zifukwa. Kuchita zimenezi kuli ngati kusonkhezera moto umene ukhoza kuyaka nthawi iliyonse n’kutiwotcha ifeyo komanso anthu ena. (Lev. 19:18) Tikakhala ndi chikondi timakondwera ndi choonadi komanso ‘sitikondwera ndi zosalungama.’ Choncho ngakhale pamene zinthu zosalungama zachitikira munthu amene amadana nafe, sitisangalala.—Werengani Miyambo 24:17, 18.
18. Kodi lemba la 1 Akorinto 13:7, 8 limatiphunzitsa chiyani pa nkhani ya chikondi?
18 Paulo ananenanso kuti: “Chikondi chimakwirira zinthu zonse.” Munthu akatilakwira kenako n’kupempha kuti timukhululukire, timamukhululukiradi ngati tili ndi chikondi. Komanso tikakhala ndi chikondi ‘timakhulupirira zinthu zonse’ zopezeka m’Mawu a Mulungu ndipo timayamikira kwambiri zimene gulu limatipatsa potithandiza kuphunzira Baibulo. Chikondi chimatithandiza ‘kuyembekezera zinthu zonse’ zolembedwa m’Baibulo. Choncho tikakhala ndi chikondi timafunitsitsa kuuza anthu ena za chiyembekezo chathu. (1 Pet. 3:15) Tikakumana ndi mavuto, timapemphera ndi kuyembekeza kuti zinthu zikhala bwino. Tikakhala ndi chikondi ‘timathanso kupirira zinthu zonse’ monga kulakwiridwa kapena kuzunzidwa. Paulo ananenanso kuti: “Chikondi sichitha.” Anthu okhulupirika adzapitiriza kuchisonyeza mpaka muyaya.
19, 20. Kodi ndi malangizo ati a m’Malemba amene angatithandize kuti tipitirize kukonda anzathu?
19 Tikamatsatira malangizo a m’Baibulo tidzapitiriza kusonyeza chikondi kwa anzathu. Mmene tikuti anzathu, sitikunena za anthu amtundu wathu wokha koma anthu onse. Tisaiwalenso kuti Yesu ananena kuti: “Uzikonda mnzako mmene umadzikondera wekha.” (Mat. 22:39) Yehova ndi Khristu amafuna kuti tizikonda anzathu. Koma ngati pa nthawi ina sitikudziwa zoti tichitire mnzathu, tiyenera kupempha Mulungu kuti atitsogolere ndi mzimu wake. Tikatero, Yehova adzatidalitsa ndipo adzatithandiza kuchita zinthu mwachikondi.—Aroma 8:26, 27.
20 Lamulo lakuti uzikonda mnzako mmene umadzikondera wekha limatchedwa “lamulo lachifumu.” (Yak. 2:8) Paulo atatchula malamulo ena m’Chilamulo cha Mose, ananena kuti: “Lamulo lina lililonse limene lilipo, chidule chake chili m’mawu awa akuti, ‘Uzikonda mnzako mmene umadzikondera wekha.’ Chikondi sichilimbikitsa munthu kuchitira zoipa mnzake, chotero chilamulo chimakwaniritsidwa m’chikondi.” (Aroma 13:8-10) Choncho tiyeni tisasiye kukonda anzathu.
21, 22. N’chifukwa chiyani tiyenera kukonda Mulungu ndi anzathu?
21 Pamene tikuganizira zifukwa zotichititsa kukonda anzathu, sitiyenera kuiwala mfundo ya Yesu yakuti Atate wake “amawalitsira dzuwa lake pa anthu oipa ndi abwino, ndi kuvumbitsira mvula anthu olungama ndi osalungama omwe.” (Mat. 5:43-45) Choncho tiyenera kukonda anzathu kaya akhale olungama kapena osalungama. Paja takambirana kale kuti kuuza anthu uthenga wa Ufumu ndi njira ina imene tingasonyezere chikondi. Mnzathuyo akhoza kudalitsidwa kwambiri ngati atamvetsera uthenga wathu n’kuutsatira.
22 Anthufe tili ndi zifukwa zankhaninkhani zotichititsa kukonda Yehova mopanda malire. Palinso njira zambiri zosonyezera kuti timakonda anzathu. Tikamakonda Mulungu komanso anzathu timasonyeza kuti timalemekeza zimene Yesu ananena. Koma chofunika kwambiri n’chakuti kuchita zimenezi kumasangalatsa Atate wathu, Yehova.
Kodi mwawerenga mosamala magazini aposachedwapa a Nsanja ya Olonda? Tayesani kuyankha mafunso otsatirawa:
Kodi Nkhosa ya pa Pasika pa Nisani 14 inkaphedwa nthawi yanji?
Mabaibulo ena amanena kuti nkhosayo inayenera kuphedwa “pakati pa madzulo awiri.” Izi zikutanthauza kuti inkaphedwa kumayambiriro kwa tsiku la Nisani 14 nthawi ya madzulo kuli chisisira kapena kuti dzuwa litangolowa kumene. (Eks. 12:6)—12/15, tsamba 18-19.
Kodi achinyamata angagwiritse ntchito mfundo ziti za m’Baibulo kuti asankhe bwino zochita?
Pali mfundo zitatu (1) Kufunafuna ufumu choyamba ndi chilungamo chake. (Mat. 6:19-34) (2) Mumakhala osangalala mukamathandiza ena. (Mac. 20:35) (3) Kutumikira Mulungu mudakali achinyamata. (Mlal. 12:1)—1/15, tsamba 19-20.
Kodi ndani akwera pamahatchi 4 kuyambira mu 1914?
Pa hatchi yoyera pali Yesu ndipo anachotsa Satana ndi ziwanda zake kumwamba. Wokwera pa hatchi yofiira akuimira nkhondo zimene zakhala zikusautsa anthu padzikoli. Ndipo amene wakwera pahatchi yakuda akuimira njala. Pomwe wokwera pahatchi yotuwa akubweretsa imfa pogwiritsa ntchito miliri imene yapha anthu mamiliyoni. (Chiv. 6:2-8)—2/1, tsamba 6-7.
Kodi “ukwati wa Mwanawankhosa” udzachitika liti? (Chiv. 19:7)
Ukwatiwu udzachitika pambuyo poti Mfumu Yesu Khristu ‘wapambana’ pa nkhondo yolimbana ndi adani ake. Izi zikutanthauza kuti udzachitika pambuyo poti Babulo wamkulu wawonongedwa komanso nkhondo ya Aramagedo yamenyedwa.—2/15, tsamba 10.
N’chifukwa chiyani Ayuda m’nthawi ya Yesu “anali kuyembekezera” Mesiya? (Luka 3:15)
Palibe umboni wotsimikizira kuti Ayuda pa nthawiyo ankadziwa zolondola pa ulosi wa Danieli wokhudza nthawi yoti Mesiya afike. (Dan. 9:24-27) Koma ayenera kuti anamva uthenga umene mngelo anauza abusa kapena zimene mneneri wamkazi dzina lake Anna ananena atangoona Yesu kukachisi. Okhulupirira nyenyezi nawonso atafika ananena kuti abwera kudzaona “mfumu ya Ayuda imene yabadwa.” (Mat. 2:1, 2) Pa nthawi ina, zimene Yohane M’batizi ananena zinasonyeza kuti Khristu watsala pang’ono kuonekera.—2/15, tsamba 26-27.
Kodi tingatani kuti mawu athu asakhale inde kenako ayi? (2 Akor. 1:18)
N’zoona kuti nthawi zina tikhoza kusintha pulogalamu yathu pa zifukwa zomveka. Koma tikalonjeza zinazake, tiyenera kuchita zonse zimene tingathe kuti tikwaniritse lonjezolo.—3/15, tsamba 32.
Kodi tingapewe bwanji kuonera zolaula?
Mfundo zitatu izi zingathandize: (1) Ngati mwaona zolaula, mwamsanga yang’anani kumbali. (2) Mukayamba kuganizira zoipa, nthawi yomweyo yesetsani kusiya kuganizira zimenezo ndipo kenako pempherani. (3) Muzipewa mafilimu kapena mawebusaiti oonetsa zolaula.—4/1, tsamba 10-12.
Kodi Mkhristu angakumane ndi mavuto ati amene sankawayembekezera akasiya banja lake n’kukagwira ntchito kudziko lina?
Makolo akamakhala kosiyana, ana awo amavutika kwambiri. Mwina anawo angasiye kukonda makolo awo. Komanso mwamuna ndi mkazi wake amene akukhala kosiyana akhoza kugwera m’msampha wochita chigololo.—4/15, tsamba 19-20.
N’chifukwa chiyani zigawenga ankazithyola miyendo akamazipha pamtengo?
Aroma ankapha zigawenga zina pozipachika pamtengo. Ayuda anapempha kuti miyendo ya anthu amene anapachikidwa limodzi ndi Yesu ithyoledwe. Zimenezi zinachititsa kuti anthuwo afe msanga chifukwa cholephera kupuma mokwanira. Ndiyeno sankayenera kukhala pamtengo usiku wonse. (Deut. 21:22, 23)—5/1, tsamba 11.
Kodi tiyenera kudzifunsa mafunso anayi ati tikamalalikira?
Kodi munthu amene ndilankhule naye ndi wotani? Kodi ndizichita chiyani ndikafika panyumba ya munthu? Kodi ndizilalikira pa nthawi iti? Nanga ndiziyamba bwanji kulankhula ndi anthu?—5/15, tsamba 12-15.
Kodi ndi anthu angati amene amafa chifukwa chosuta fodya?
Zaka 100 zapitazo, anthu okwana 100 miliyoni anafa chifukwa cha kusuta. Anthu pafupifupi 6 miliyoni amamwalira chaka chilichonse chifukwa cha vutoli.—6/1, tsamba 3.
“Ziwalo za thupi zimene zimaoneka ngati zofooka ndizo zofunika.”—1 AKOR. 12:22.
1, 2. N’chifukwa chiyani Paulo anatha kumvetsa anthu ofooka?
NTHAWI zina tonsefe timafooka. Mwachitsanzo, tikadwala chimfine kapena chifuwa tingafooke n’kuvutika kugwira ntchito za tsiku ndi tsiku. Koma nanga mungamve bwanji ngati mwafooka kwa nthawi yaitali osati kwa mlungu umodzi kapena iwiri yokha? Zimenezi zikachitika, mungafune kuti anthu azikumvetsani.
2 Nayenso mtumwi Paulo anakumana ndi mavuto, mumpingo komanso kunja kwa mpingo, amene anamufooketsa. Nthawi zina, iye ankamva ngati sangapirirenso. (2 Akor. 1:8; 7:5) Paulo ankaganizira mavuto amene ankakumana nawo monga Mkhristu ndipo ananena kuti: “Ndani ali wofooka, ine osakhalanso wofooka?” (2 Akor. 11:29) Paulo anayerekeza anthu mumpingo ndi ziwalo zosiyanasiyana za thupi ndipo anati: “Ziwalo za thupi zimene zimaoneka ngati zofooka ndizo zofunika.” (1 Akor. 12:22) Kodi ankatanthauza chiyani pamenepa? N’chifukwa chiyani tiyenera kuona anthu amene amaoneka ngati ofooka mmene Yehova amawaonera? Nanga kuchita zimenezi kungatithandize bwanji?
3. N’chiyani chingachititse kuti tiziipidwa ndi abale ndi alongo amene amafuna kuthandizidwa?
3 M’dzikoli anthu amakonda kupikisana ndipo amayesetsa kuti azionekabe ngati achinyamata komanso amphamvu. Anthu ambiri amangochita zimene akuona kuti zingawathandize ndipo saganizira anthu ofooka. Mwina ife sitisangalala ndi zimenezi koma mosazindikira tingayambe kutengera maganizo amenewa. Izi zingatichititse kuti tiyambe kuipidwa ndi abale ndi alongo amene amafuna kuthandizidwa pafupipafupi. Kodi tingatani kuti tiziona anthu oterewa mmene Yehova amawaonera?
4, 5. (a) Kodi fanizo la pa 1 Akorinto 12:21-23 limatithandiza bwanji kuona anthu ofooka mmene Yehova amawaonera? (b) Kodi chimachitika n’chiyani tikamathandiza anthu ofooka?
4 Fanizo limene Paulo analemba m’kalata yake yoyamba yopita kwa Akorinto lingatithandize kudziwa mmene Yehova amaonera anthu ofooka. Mu chaputala 12, Paulo ananena kuti ziwalo zimene timaganiza kuti n’zosaoneka bwino komanso zofooka zili ndi ntchito yake. (Werengani 1 Akorinto 12:12, 18, 21-23.) Anthu ena amene amakhulupirira kuti tinasintha kuchokera ku zinyama amatsutsa mfundo imeneyi. Koma panopa, asayansi atulukira kuti ziwalo zina zimene anthu ankaganiza kuti n’zopanda ntchito zimagwira ntchito zina zofunika.* Mwachitsanzo, anthu ankaganiza kuti chala chaching’ono chakuphazi n’chopanda ntchito. Koma panopa atulukira kuti chimathandiza kuti tizitha kuima komanso kuyenda bwino.
5 Fanizo la Pauloli likusonyezeratu kuti munthu aliyense mumpingo ndi wofunika. Satana amanyoza ndiponso kuderera anthu koma Yehova amaona kuti mtumiki wake aliyense, ngakhale amene amaoneka ngati wofooka, ndi ‘wofunika’ kwambiri. (Yobu 4:18, 19) Mfundo imeneyi iyenera kutikumbutsa kuti ndife ofunika kwambiri mumpingo ndiponso m’gulu lonse la Yehova. Kodi mukukumbukira nthawi imene munathandiza m’bale kapena mlongo wachikulire kuti adutse bwinobwino malo enaake? Mwina munkayenda nawo pang’onopang’ono eti? Kunena zoona, munthu umamva bwino ukathandiza ena chonchi. Zimathandiza kuti ukhale wosangalala, woleza mtima, wachikondi komanso womvetsa zinthu. (Aef. 4:15, 16) Atate wathu wachikondi amasangalala akaona kuti anthu mumpingo akulemekeza aliyense mosaganizira zofooka zake. Zimasonyezeratu kuti anthuwo ndi oganiza bwino komanso achikondi.
6. Kodi nthawi zina Paulo ankagwiritsa ntchito bwanji mawu oti ‘ofooka’ ndi “olimba”?
6 M’kalata yake yopita kwa Akorinto, chochititsa chidwi n’chakuti Paulo anagwiritsa ntchito mawu oti “zofooka” posonyeza mmene anthu osakhulupirira ankaonera Akhristu pa nthawiyo. Anagwiritsanso ntchito mawu oti “wofooka” ponena za mmene iyeyo ankamvera. (1 Akor. 1:26, 27; 2:3) Paulo anatchulanso za anthu “olimba” koma sananene zimenezi n’cholinga choti Akhristuwo adzimve kuti ndi ofunika kuposa anzawo. (Aroma 15:1) M’malomwake, ankafuna kulimbikitsa anthu amene akhala Akhristu kwa nthawi yaitali kuti azilezera mtima Akhristu atsopano.
7. N’chiyani chingachititse kuti tisamathandize anthu ovutika?
7 Tikamathandiza anthu ovutika timakhala tikutsanzira Yehova ndipo iye amasangalala nafe. (Sal. 41:1; Aef. 5:1) Komabe nthawi zina sitiona moyenera anthuwo ndipo sitingafune kuwathandiza. Kapena mwina timachita manyazi chifukwa chosadziwa zimene tinganene kwa anthu amene akuvutika ndipo timangowapewa. Mlongo wina dzina lake Cynthia,* yemwe mwamuna wake anamusiya, ananena kuti: “Zimapweteka kwambiri ngati abale ndi alongo akukupewa kapena ngati sakuchita zimene umayembekezera kwa anzako apamtima. Ukamakumana ndi mavuto umafuna kuti anzako asamakutalikire.” Davide ankadziwa mmene zimapwetekera anthu akamakupewa.—Sal. 31:12.
8. N’chiyani chingatithandize kuti tiziwamvetsa bwino abale athu?
8 Tikhoza kumvetsa bwino abale athu tikamakumbukira zimene iwo akupirira. Ena mwa iwo akudwala, ena ali pabanja ndi munthu wosakhulupirira ndipo ena akuvutika kwambiri ndi nkhawa. Mwina tsiku lina ifenso tidzakumana ndi mavuto omwewo. Aisiraeli ali ku Iguputo anali osauka ndiponso ofooka. Ndiyeno asanalowe m’Dziko Lolonjezedwa, anakumbutsidwa kuti ‘asamaumire mtima’ abale awo ovutika. Yehova ankafuna kuti iwo asamanyoze anthu osauka koma aziwathandiza.—Deut. 15:7, 11; Lev. 25:35-38.
9. Kodi tiyenera kuchita chiyani ngati munthu wina wakumana ndi mavuto? Perekani chitsanzo.
9 Tiyenera kulimbikitsa anthu amene akukumana ndi mavuto osati kuwaweruza kapena kuwakayikira. (Yobu 33:6, 7; Mat. 7:1) Tiyerekezere kuti munthu wachita ngozi pamsewu n’kufika naye kuchipatala. Kodi madokotala amayamba kufufuza ngati wachititsa ngozi ndi iyeyo? Ayi, koma amayamba mwamsanga kumuthandiza. N’chimodzimodzinso ndi Mkhristu mnzathu amene wafooka chifukwa chokumana ndi mavuto. Tiyenera kuyamba mwamsanga kumulimbikitsa.—Werengani 1 Atesalonika 5:14.
10. Kodi anthu ooneka ngati ofooka angakhale bwanji “olemera m’chikhulupiriro”?
10 Kuganizira kwambiri zimene abale athu akukumana nazo kungatithandize kuona zofooka zawo m’njira yoyenera. Mwachitsanzo, taganizirani za alongo amene akhala akutsutsidwa ndi amuna awo kwa zaka zambiri. Iwo akhoza kuoneka ofooka komabe amasonyeza chikhulupiriro cholimba komanso kupirira. Kodi mumamva bwanji mukamaona mlongo amene akulera yekha ana akubwera ku misonkhano limodzi ndi anawo? Kodi mumamuyamikira chifukwa cha chikhulupiriro chake ndiponso khama lake? Nanga mumamva bwanji mukaona achinyamata amene akukhala okhulupirika ngakhale kuti amakumana ndi mayesero kusukulu? Kukhala odzichepetsa kungatithandize kuzindikira kuti anthu amene amaoneka ngati ofooka angakhale “olemera m’chikhulupiriro” mofanana ndi anthu amene akuoneka kuti zinthu zikuwayendera.—Yak. 2:5.
11, 12. (a) N’chiyani chingatithandize kuona anthu ofooka mmene Yehova amawaonera? (b) Kodi tikuphunzira chiyani pa zimene Yehova anachita ndi Aroni?
11 Kuona mmene Yehova ankachitira zinthu ndi atumiki ake kungatithandize kuti tiziona anthu ofooka mmene iye amawaonera. (Werengani Salimo 130:3.) Tiyerekeze kuti inuyo munali ndi Mose pa nthawi imene Aroni anapanga fano la mwana wang’ombe. Kodi mukanamva bwanji pamene Aroni ankafotokoza zifukwa zake zosamveka? (Eks. 32:21-24) Nanga mukanamva bwanji kuona Aroni akutsatira maganizo a Miriamu n’kumatsutsa Mose chifukwa chokwatira mkazi wamtundu wina? (Num. 12:1, 2) Kapena kodi mukanamva bwanji pamene Aroni ndi Mose sanalemekeze Yehova, pa nthawi imene Yehovayo anapereka madzi kwa anthu pa Meriba?—Num. 20:10-13.
12 Pa zonse zimene Aroni anachitazi, Yehova akanatha kumulanga nthawi yomweyo. Koma iye anadziwa kuti Aroni sanali munthu woipa ndipo si amene ankayambitsa mavutowo. Zikuoneka kuti Aroni ankalakwitsa zinthu chifukwa cha kupanikizika kapena kutsatira zimene anthu ena ankafuna. Koma iye ankavomereza kulakwa kwake ndipo sankatsutsana ndi ziweruzo za Yehova. (Eks. 32:26; Num. 12:11; 20:23-27) Yehova ankaganizira kwambiri chikhulupiriro cha Aroni ndiponso mtima wake wolapa. Patapita zaka zambirimbiri, anthu ankakumbukirabe kuti Aroni ndi ana ake anali anthu oopa Yehova.—Sal. 115:10-12; 135:19, 20.
13. Kodi tiyenera kuchita chiyani kuti tiyambe kuona anthu ofooka mmene Yehova amawaonera?
13 Kuti tiyambe kuona anthu ofooka mmene Yehova amawaonera tiyenera kudzifufuza. (1 Sam. 16:7) Mwachitsanzo, kodi timamva bwanji ngati wachinyamata wina sakusankha bwino zosangalatsa kapena akuoneka kuti amachita zinthu mosasamala? M’malo momuimba mlandu, tingachite bwino kuganizira zimene tingachite kuti timuthandize. Tiyeni tiziyesetsa kuthandiza anzathu. Tikatero tidzakhala anthu omvetsa zinthu komanso achikondi.
14, 15. (a) Kodi Yehova anamuona bwanji Eliya pa nthawi imene anafooka? (b) Kodi tikuphunzira chiyani pa zimene zinachitikira Eliya?
14 Kuganiziranso zimene Yehova anachita ndi atumiki ake amene anafooka kungatithandizenso kuti tisinthe maganizo athu. Mwachitsanzo, taganizirani zimene anachita ndi Eliya. Iye analimba mtima polimbana ndi aneneri 450 a Baala koma atamva kuti Yezebeli akufuna kumupha anachita mantha n’kuthawa. Atayenda mtunda wamakilomita 150 anafika ku Beere-seba n’kulowa m’chipululu. Iye atatopa chifukwa choyenda mtunda wautali pa dzuwa, anakhala pansi pa kamtengo kenakake n’kupempha Mulungu kuti ‘achotse moyo wake.’—1 Maf. 18:19; 19:1-4.
15 Kodi Yehova anamva bwanji pamene ankaona mtumiki wake padzikoli atafooka chonchi? Kodi anamuona ngati wosafunika chifukwa chakuti pa nthawiyo anali wokhumudwa komanso wamantha? Ayi ndithu. M’malomwake, anamutumizira mngelo kuti akamuthandize. Kawiri konse mngeloyu analimbikitsa Eliya kuti adye. Anachita zimenezi kuti ‘mtunda umene ankafuna kuyenda usamukulire.’ (Werengani 1 Mafumu 19:5-8.) Yehova anamvetsera zimene mneneri wake ananena ndiponso anamupatsa zofunika asanamuuze zina zoti achite.
16, 17. Kodi tingatsanzire bwanji zimene Yehova anachitira Eliya?
16 Kodi tingatsanzire bwanji Mulungu wathu wachikondi? Tisamafulumire kupereka malangizo. (Miy. 18:13) Choyamba tiyenera kusonyeza kuti tikumvetsa mavuto a anthu amene akudziona kuti ndi osafunika chifukwa cha zimene akukumana nazo. (1 Akor. 12:23) Tikatero tidzatha kuwathandiza mogwirizana ndi mavuto awo.
17 Chitsanzo ndi Cynthia amene tamutchula kale uja. Pamene mwamuna wake anachoka, iye ndi ana ake aakazi awiri ankada nkhawa kwambiri. Kodi abale ndi alongo ena anatani? Mlongoyu anati: “Titangowaimbira foni n’kuwauza zimene zachitika, anafika pasanathe mphindi 45. Nawonso ankalira ndipo sanatisiye tokha masiku oyambirira. Pa nthawiyo tinkalephera kudya ndipo tinkangokhalira kudandaula moti anatitenga kuti tikakhale kwawo kwa kanthawi.” Izi zikungotikumbutsa zimene Yakobo analemba. Iye anati: “Ngati m’bale kapena mlongo ali waumphawi ndipo alibe chakudya chokwanira pa tsikulo, koma wina mwa inu n’kunena kuti: ‘Yendani bwino, mupeze zovala ndi zakudya za tsiku lililonse,’ koma osamupatsa zimene thupi lake likusowazo, kodi pali phindu lanji? Momwemonso chikhulupiriro pachokha, ngati chilibe ntchito zake, ndi chakufa.” (Yak. 2:15-17) Abale ndi alongowa anathandiza kwambiri Cynthia ndi ana ake moti patangopita miyezi 6 anayamba upainiya wothandiza.—2 Akor. 12:10.
18, 19. (a) Kodi tingathandize bwanji anthu amene afooka? (b) Fotokozani ubwino wothandiza anthu ofooka.
18 Mwina mukudziwa kuti zimatenga nthawi kuti munthu apezenso mphamvu atadwala kwambiri. Mkhristu amene wafooka chifukwa chokumana ndi mavuto aakulu angatengenso nthawi kuti ayambe kutumikira Yehova mwakhama. N’zoona kuti Mkhristuyo ayenera kulimbitsa chikhulupiriro chake pophunzira Baibulo, kupemphera ndiponso kuchita zinthu zina zokhudza kulambira. Koma funso n’kumati, Kodi tidzalezera mtima Mkhristu mnzathuyo? Komanso pamene iye akuyesetsa kupezanso mphamvu, kodi tidzapitiriza kumusonyeza chikondi? Kodi tidzayesetsa kuthandiza anthu amene afooka kudziwa kuti ndi ofunika komanso kuti timawakonda?—2 Akor. 8:8.
19 Tisaiwale kuti kupatsa kumabweretsa chimwemwe, choncho tikamathandiza abale athu timakhala osangalala. Timaphunziranso kukhala anthu omvetsa ndiponso oleza mtima. Izi zikhoza kuthandizanso kuti anthu onse mumpingo azikondana. Koma chofunika kwambiri n’chakuti tikamachita zimenezi, timatsanzira Yehova yemwe amaona aliyense kukhala wamtengo wapatali. Tonsefe tilidi ndi zifukwa zomveka zotichititsa kumvera malangizo akuti: “Muthandize ofookawo.”—Mac. 20:35.
^ ndime 4 Charles Darwin, amene ankakhulupirira zoti tinasintha kuchokera ku zinyama, analemba m’buku lake kuti anthufe tili ndi ziwalo zina zomwe “n’zopanda ntchito.” Munthu winanso wotsatira zimene Darwin ankaphunzitsa ananena kuti pali ziwalo zambiri m’thupi zimene n’zosafunika.
^ ndime 7 Dzina lasinthidwa.
“Ndidzakupatsa malangizo ndi kukuyang’anira.”—SAL. 32:8.
1, 2. Kodi Yehova amaona bwanji atumiki ake a padziko lapansi?
MAKOLO akamaona ana awo akusewera nthawi zambiri amadabwa kuona luso limene anawo ali nalo. Mwina inunso mwaonapo zimenezi. Mwana wina akhoza kukhala ndi luso lothamanga kapena kudumpha pomwe wina angakhale ndi luso losewera bawo kapena lojambula. Kaya ana awo ali ndi luso lotani, makolo amasangalala kuwathandiza kuti akulitse luso lawolo.
2 Nayenso Yehova amachita chidwi kwambiri ndi ana ake a padziko lapansi. Iye amaona kuti atumiki ake padzikoli ali ngati “zinthu zamtengo wapatali zochokera ku mitundu yonse ya anthu.” (Hag. 2:7) Iwo ndi amtengo wapatali kwambiri makamaka chifukwa cha chikhulupiriro chawo ndiponso kudzipereka kwawo. Koma mwina mwaona kuti atumiki a Yehova amakhalanso ndi luso losiyanasiyana. Abale ena ali ndi luso lokamba nkhani pomwe ena ali ndi luso loyendetsa zinthu mumpingo. Alongo ena amatha kuphunzira bwino chilankhulo china kumalalikira m’chilankhulocho pamene ena amapereka chitsanzo chabwino kwambiri polimbikitsa anthu ndi kusamalira odwala. (Aroma 16:1, 12) Timayamikira kwambiri kukhala limodzi ndi Akhristu oterewa mumpingo.
3. Kodi tikambirana mafunso ati m’nkhaniyi?
3 Koma Akhristu ena, makamaka abale achinyamata kapena ongobatizidwa kumene, amafunika kuwathandiza kuti adziwe zimene angachite bwino mumpingo. Kodi tingawathandize bwanji? N’chifukwa chiyani tiyenera kutsanzira Yehova n’kumayesetsa kuona zabwino zimene angachite?
4, 5. Kodi nkhani ya pa Oweruza 6:11-16 imasonyeza bwanji kuti Yehova amaona zimene atumiki ake angachite?
4 Nkhani zambiri za m’Baibulo zimasonyeza kuti Yehova amatha kuona zabwino zimene atumiki ake amachita komanso zimene angakwanitse kuchita. Chitsanzo pa nkhaniyi ndi Gidiyoni, amene anasankhidwa kuti apulumutse anthu a Mulungu kwa Amidiyani. Iye ayenera kuti anadabwa mngelo atamuuza kuti: “Yehova ali ndi iwe, munthu wolimba mtima ndi wamphamvuwe.” Zikuonekeratu kuti umu si mmene Gidiyoni ankadzionera. Iye anasonyeza kuti ankadzikayikira ndipo ankadziona kuti ndi wachabechabe. Koma zimene anakambirana ndi mngeloyu zinasonyeza kuti Yehova ankaona Gidiyoni mosiyana kwambiri ndi mmene ankadzionera.—Werengani Oweruza 6:11-16.
5 Yehova anaona luso limene Gidiyoni anali nalo ndipo sankakayikira zoti akhoza kupulumutsa Aisiraeli. Choyamba, mngelo wa Yehova anaona Gidiyoniyo akupuntha tirigu mwamphamvu. Koma pali zinanso zimene anaona. Kalelo anthu ankapuntha tirigu pamtetete kuti mphepo iziuluza mankhusu ake. Koma Gidiyoni ankapuntha tiriguyo moponderamo mphesa kuti Amidiyani asamutulukire n’kumulanda. Yehova anazindikira kuti Gidiyoni ndi wakhama komanso wanzeru. Iye anatha kuona mmene zinthu zinalili n’kupeza njira yoti apewere mavuto. Yehova atazindikira zimene Gidiyoni angakwanitse kuchita anamuthandiza kuti achite zambiri.
6, 7. (a) Tikudziwa bwanji kuti Yehova ankaona Amosi mosiyana ndi mmene Aisiraeli ena ankamuonera? (b) N’chiyani chikusonyeza kuti Amosi sanali mbuli?
6 Zimene zinachitikira mneneri Amosi zimasonyezanso kuti Yehova amaona zimene atumiki ake angachite. Ambiri ankamuona kuti ndi munthu wamba basi ndiponso wosafunika. Ndipotu Amosi ananena kuti anali m’busa komanso woboola mtundu wina wa nkhuyu zimene anthu osauka ankadya. Koma Yehova anasankha Amosi kuti apereke chiweruzo kwa anthu okhala mu ufumu wa Isiraeli wa mafuko 10. N’kutheka kuti Aisiraeli ena ankaona kuti Mulungu sanasankhe bwino.—Werengani Amosi 7:14, 15.
7 Amosi ankachokera kumidzi koma ankadziwa bwino za miyambo komanso olamulira a m’nthawi yake. Iye ankadziwanso bwinobwino zimene zinkachitika ku Isiraeli. Mwina ankadziwanso zochitika m’mayiko ena apafupi chifukwa choti ankakumana ndi amalonda ochokera m’madera osiyanasiyana. (Amosi 1:6, 9, 11, 13; 2:8; 6:4-6) Akatswiri ena a Baibulo a masiku ano amanena kuti Amosi anali ndi luso lolemba nkhani. Iye ankagwiritsa ntchito mawu osavuta kumva komanso amphamvu. Ankathanso kugwiritsa ntchito mawuwo mwaluso komanso kuyerekezera bwino zinthu. Pa nthawi ina Amosi analankhula molimba mtima poyankha wansembe wina dzina lake Amaziya. Zimene analankhulazo zimasonyeza kuti Yehova anasankhadi munthu woyenera ndipo anaoneratu zimene anthu ena sankaona.—Amosi 7:12, 13, 16, 17.
8. (a) Kodi Yehova anamuuza chiyani Davide? (b) Kodi mawu a pa Salimo 32:8 angalimbikitse bwanji anthu amene amadzikayikira?
8 Yehova amaonadi zimene mtumiki wake aliyense angachite. Iye anauza Davide kuti adzamupatsa malangizo ndi ‘kumuyang’anira.’ (Werengani Salimo 32:8.) Kodi mfundo imeneyi ingatilimbikitse bwanji? Mwina timadzikayikira, koma Yehova angatithandize kuti tikwanitse kuchita zinthu zimene ifeyo tinkaganiza kuti sitingazikwanitse. Zimene Yehova amachita tingaziyerekezere ndi zimene bambo amachita pophunzitsa mwana wake kuyendetsa njinga. Bambo amauza mwanayo zochita n’kumayang’ana mmene akuchitira komanso kumuthandizira. Nayenso Yehova amatiyang’anitsitsa n’kumatitsogolera kuti tithe kuchita zambiri pomutumikira. Nthawi zina amagwiritsanso ntchito abale ndi alongo kuti atithandize kuchita zonse zimene tingathe. Kodi amachita bwanji zimenezi?
9. Kodi tingatsatire bwanji malangizo a Paulo oti ‘tiziganizira zofuna za ena’?
9 Paulo analimbikitsa Akhristu onse kuti ‘aziganizira zofuna za anzawo.’ (Werengani Afilipi 2:3, 4.) Malangizo a Paulowa akusonyeza kuti tiyenera kuona zabwino zimene ena akuchita ndiponso kuwayamikira. Kodi timamva bwanji munthu wina akatiyamikira pamene tachita bwino zinthu zina? Nthawi zambiri zimatilimbikitsa kuti tiyesetse kuchita zinthu zina zabwino. Ifenso tikayamikira zimene anzathu akuchita timawathandiza kuti achite zambiri potumikira Yehova.
10. Kodi ndi ndani kwenikweni amene tingafunike kuwalimbikitsa?
10 Kodi ndi ndani kwenikweni amene tingafunike kuwalimbikitsa? N’zoona kuti tonsefe timafunika kulimbikitsidwa. Koma achinyamata kapena abale ongobatizidwa kumene amafunika kulimbikitsidwa kwambiri. Tiyenera kuwathandiza kudziwa kuti ndi ofunika ndipo angachite zambiri mumpingo. Mawu a Mulungu amawalimbikitsa kuyesetsa kuti azitumikira mumpingo, koma ngati sitiwalimbikitsa ndiponso kuwayamikira sangakhale ndi mtima umenewu.—1 Tim. 3:1.
11. (a) Kodi mkulu wina anathandiza bwanji mnyamata wamanyazi? (b) Kodi tikuphunzira chiyani pa nkhaniyi?
11 M’bale wina dzina lake Ludovic, yemwe ndi mkulu, anathandizidwapo ali wachinyamata. Iye anati: “Ndikalimbikitsa m’bale, amasintha mofulumira n’kuyamba kuchita zambiri.” Ludovic anafotokoza za mnyamata wina wamanyazi dzina lake Julien. Iye anati: “Nthawi zina Julien ankayesetsa kuthandiza mumpingo. Koma chifukwa chamanyazi ankadzikayikira ndipo ankachita zinthu m’njira yosamvetsetseka. Ngakhale zinali choncho, ndinatha kuona kuti anali wokoma mtima ndiponso ankafunitsitsa kuthandiza ena. Choncho m’malo momukayikira, ndinayesetsa kuganizira makhalidwe ake abwino ndipo ndinkamulimbikitsa.” Patapita nthawi, Julien anakhala mtumiki wothandiza ndipo tsopano ndi mpainiya wokhazikika.
12. Kodi tiyenera kuchita chiyani kuti tithandize munthu kuchita zambiri? Perekani chitsanzo.
12 Kuti tithandize anthu kuchita zambiri, tiyenera kukhala maso kuti tione luso la ena. Nkhani ya Julien ija ikusonyeza kuti sitiyenera kuganizira kwambiri zimene ena amalakwitsa koma tiziona makhalidwe awo abwino komanso luso lawo n’kuwathandiza. Izi n’zimene Yesu anachita ndi Petulo. Nthawi zina Petulo ankaoneka ngati wosadalirika koma Yesu analosera kuti iye adzakhala wosasunthika ngati thanthwe.—Yoh. 1:42.
13, 14. (a) Kodi Baranaba anathandiza bwanji Maliko? (b) Kodi m’bale wina anathandizidwanso bwanji? (Onani chithunzi patsamba 28.)
13 Izi ndi zimenenso Baranaba anachita pothandiza Yohane Maliko. (Mac. 12:25) Pa ulendo woyamba wa umishonale, Paulo ndi Baranaba ‘ankatumikiridwa’ ndi Maliko. Koma atafika ku Pamfuliya, Maliko anawasiya n’kubwerera. Iwo anayenda okha kulowera chakumpoto kudutsa m’dera lina kumene kunkakhala achifwamba ambiri. (Mac. 13:5, 13) Koma Baranaba ayenera kuti sanaganizire kwambiri zimene Maliko anachitazo ndipo pa nthawi ina anam’tenganso kuti apitirize kumuphunzitsa. (Mac. 15:37-39) Zimenezi zinathandiza kuti Maliko akhale mtumiki wa Yehova wodalirika. Chochititsa chidwi n’chakuti pa nthawi imene Paulo anamangidwa ku Roma, Maliko anali naye limodzi ndipo onse anapereka moni m’kalata yopita kumpingo wa ku Kolose. M’kalatayo, Paulo analemba zinthu zosonyeza kuti ankaona kuti Maliko anali m’bale wabwino. (Akol. 4:10) Baranaba ayenera kuti anasangalala kwambiri pamene Paulo anaitanitsa Maliko kuti akamuthandize.—2 Tim. 4:11.
14 M’bale wina dzina lake Alexandre, yemwenso ndi mkulu, anathandizidwa ali wachinyamata. Pofotokoza mmene m’bale wina anamuthandizira iye anati: “Pamene ndinali wachinyamata, ndinkavutika kwambiri kupemphera pa gulu. Koma m’baleyo anandiuza zimene ndingachite pokonzekera komanso kuti ndisamamangike. M’malo mongosiya kundipatsa pemphero, iye ankakondabe kundiuza kuti ndipemphere pa msonkhano wokonzekera utumiki. Izi zinandithandiza kuti ndisamadzikayikire.”
15. Kodi Paulo anasonyeza bwanji kuti ankayamikira abale ake?
15 Kodi inuyo mumatani mukaona kuti m’bale kapena mlongo wina ali ndi khalidwe linalake labwino? Kodi mumamuyamikira kuchokera pansi pa mtima? M’chaputala 16 cha buku la Aroma, Paulo anatchula anthu oposa 20 n’kuyamikira kuchokera pansi pa mtima makhalidwe awo abwino. (Aroma 16:3-7, 13) Mwachitsanzo, iye ayamikira Anduroniko ndi Yuniya kuti anapirira kwambiri ponena kuti iwo anatumikira Khristu kwa nthawi yaitali kuposa iyeyo. Paulo anayamikiranso amayi a Rufu, mwina pokumbukira mmene anamuthandizira m’mbuyomo.
16. Kodi chingachitike n’chiyani ngati timayamikira achinyamata?
16 Tikamayamikira anzathu kuchokera pansi pa mtima zikhoza kuwathandiza kwambiri. Chitsanzo pa nkhaniyi ndi mnyamata wina wa ku France dzina lake Rico. Iye anakhumudwa kwambiri chifukwa choti bambo ake, omwe sanali Mboni, ankamukaniza kubatizidwa. Rico anaganiza zoti angodikira kuti adzayambe kutumikira Yehova bwinobwino akadzakula. Iye ankadandaulanso chifukwa chakuti anzake kusukulu ankamuvutitsa. Mkulu wina mumpingo dzina lake Frédéric, anapemphedwa kuti aziphunzira ndi Rico ndipo anati: “Ndinamuyamikira kwambiri n’kumuuza kuti kutsutsidwako unali umboni wakuti sankabisa zimene amakhulupirira.” Zimene m’baleyu anamuuza zinamuthandiza kuti apitirize kukhala wokhulupirika komanso kuti azigwirizana ndi bambo ake. Rico anabatizidwa ali ndi zaka 12.
17. (a) Kodi tingathandize bwanji abale kuti azichita zambiri mumpingo? (b) Kodi mmishonale wina wathandiza bwanji achinyamata?
17 Tikayamikira anzathu chifukwa chokamba bwino nkhani kapena chifukwa chochita zinthu zina zabwino, timawalimbikitsa kuti achite zambiri potumikira Yehova. Mlongo wina dzina lake Sylvie,* amene watumikira ku Beteli ya ku France kwa zaka zambiri, ananena kuti nawonso alongo angachite bwino kuyamikira abale. Ananena kuti alongowo akhoza kutchula zinthu zina zimene m’bale wachita bwino zomwe akulu kapena abale ena sangazitchule. Choncho m’baleyo angalimbikitsidwe kwambiri kumva zimene abale komanso alongowo anganene. Sylvie ananenanso kuti: “Ndimaona kuti ndi udindo wanga kuyamikira ena pa zimene achita.” (Miy. 3:27) Mmishonale wina ku French Guiana, dzina lake Jérôme, wathandiza anyamata ambiri kuti ayambe umishonale. Iye anati: “Ndaona kuti kuyamikira abale achinyamata pamene achita zinthu zina zabwino mu utumiki kapena pamene apereka ndemanga yabwino kumawathandiza kuti asamadzikayikire ndiponso kuti ayambe kuchita zambiri mumpingo.”
18. Kodi kugwira ntchito limodzi ndi abale achinyamata n’kothandiza bwanji?
18 Tingathandizenso anzathu kuti achite zambiri ngati tigwira nawo ntchito zina mumpingo. Mwachitsanzo, tiyerekeze kuti mumpingo muli m’bale wachinyamata wodziwa zamakompyuta. Mkulu angamupemphe kuti asindikize nkhani zina kuchokera pa webusaiti ya jw.org zimene zingalimbikitse achikulire omwe alibe makompyuta. Mukhozanso kupempha achinyamata ena kuti muthandizane nawo ntchito zina pa Nyumba ya Ufumu. Mukamatero mudzatha kuona luso limene achinyamatawo ali nalo n’kuwayamikira ndipo zotsatira zake zidzakhala zabwino.—Miy. 15:23.
19, 20. N’chifukwa chiyani tiyenera kuthandiza anthu ena kuchita zambiri mumpingo?
19 Yehova atasankha Yoswa kuti atsogolere Aisiraeli, anauzanso Mose kuti ‘amulimbikitse.’ (Werengani Deuteronomo 3:28.) Anthu ambiri atsopano akulowa m’gulu la Yehova padziko lonse. Choncho Akhristu onse, osati akulu okha, angathandize abale achinyamata ndiponso atsopano kuti achite zambiri mumpingo. Tikamachita zimenezi tidzathandiza anthu ambiri kuyamba utumiki wa nthawi zonse komanso kukhala “oyenerera bwino kuphunzitsa ena.”—2 Tim. 2:2.
20 Kaya tili mumpingo waukulu kapena m’kagulu, tiyeni tonsefe tizikonzekera zam’tsogolo. Kuti zimenezi zitheke, tiyenera kutsanzira Yehova yemwe nthawi zonse amaona zabwino zimene atumiki ake angachite.
^ ndime 17 Dzina lasinthidwa.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn nyimbo 3 “Mulungu Ndiye Chikondi”***
Nyimbo 3
“Mulungu Ndiye Chikondi”
(1 Yohane 4:7, 8)
1. Mulungu ndiye chikondi,
Wati: ‘Yendani nane.’
Pokonda M’lungu ndi mnansi,
Tizichita zabwino.
Tikatero tidzakondwa;
Tidzapezanso moyo.
Tiyenitu tisonyeze
Chikondi ngati Khristu.
2. Chikondi chimathandiza
Kuchita zabwinodi.
Tikalakwa, amatithandiza
kupeza mphamvu.
Chikondi chilibe nsanje
Koma chimapirira.
Tikamakonda abale,
Tidzadalitsidwadi.
3. Musalole kuti mkwiyo
Ukutsogolereni.
Khulupirirani M’lungu;
Adzakuphunzitsani
Kukonda M’lungu ndi mnansi,
Chikondi chenicheni.
Tizisonyeza anzathu
Chikondi cha Mulungu.
(Onaninso Maliko 12:30, 31; 1 Akor. 12:31–13:8; 1 Yoh. 3:23.)
^ ***sn nyimbo 65 “Njira ndi Iyi”***
Nyimbo 65
“Njira ndi Iyi”
(Yesaya 30:20, 21)
1. Pali njira imene
Munaidziwa,
Njira yamtendere
Munaiphunzira
Pamene munamvera
Mawu a Yesu,
Ndi njira yopezeka
M’mawu a M’lungu.
(KOLASI)
Njira yakumoyo ndi ’meneyi
M’sacheuke m’sapite kumbali
Mawu a Mulungu akuti,
‘M’sapatuke njira ndi ’meneyi.’
2. Pali njira imene
Ndi yachikondi,
Tikaitsatira
Timaona kuti
Chikondi cha Mulungu
Ndi chochuluka,
Njirayi yachikondi
Imatikhudza.
(KOLASI)
Njira yakumoyo ndi ’meneyi
M’sacheuke m’sapite kumbali
Mawu a Mulungu akuti,
‘M’sapatuke njira ndi ’meneyi.’
3. Pali njira ya moyo
Imodzi yokha,
Palibe inanso
M’lungu walonjeza,
Ndi yokhayi
Tingapezemo chikondi,
Njira yakumoyotu
Ndi imeneyi.
(KOLASI)
Njira yakumoyo ndi ’meneyi
M’sacheuke m’sapite kumbali
Mawu a Mulungu akuti,
‘M’sapatuke njira ndi ’meneyi.’
(Onaninso Sal. 32:8; 139:24; Miy. 6:23.)
^ ***sn nyimbo 84 “Ndikufuna”***
Nyimbo 84
“Ndikufuna”
(Luka 5:13)
1. Anasonyeza chikondi
Pobweradi padzikoli.
Mwana wa Mulungu
Kukhala ndithu
Ndi anthu n’kuwaphunzitsa.
Anachiritsa odwala,
Akhungu ndi olumala.
Analitu wokhulupirika
Ananena: “Ndikufuna.”
2. Yehova watithandiza
Chifukwatu watipatsa
Mphatso ya Kapolo.
Tigwira ntchito
Nayetu mosangalala.
Ngati timakonda anthu
Iwo adzadziwiratu.
Choncho amasiye akapempha
Uwauze: “Ndikufuna.”
(Onaninso Yoh. 18:37; Aef. 3:19; Afil. 2:7.)
^ ***sn nyimbo 72 Tizisonyeza Chikondi***
Nyimbo 72
Tizisonyeza Chikondi
(1 Akorinto 13:1-8)
1. Tikupemphera kwa Mulungu,
Kuti tizikonda anzathu.
Tikakhala ndi mzimu wake
Ndiye kuti tingakondane.
Tingakhale ndi luso, nzeru,
Komabe osakonda anthu.
Izi sizingatithandize.
Choncho chikondi tikulitse.
2. Tisadalire nzeru zokha
Pamene tiphunzitsa nkhosa.
Ndi kofunika kuzikonda
Kuti cho’nadi chizilowa.
Ngakhale tikalakwiridwa
Tidzakhalabe opirira.
Chikondi chipirira zonse
Ndiponso sichidzatha konse.
(Onaninso Yoh. 21:17; 1 Akor. 13:13; Agal. 6:2.)
^ ***sn nyimbo 77 Muzikhululuka***
Nyimbo 77
Muzikhululuka
(Salimo 86:5)
1. Mwachikondi M’lungu
Mwa Yesu anakonza
Kuti tikhululukidwe
Ndi kuthetsadi imfa.
Ngati tilidi olapa,
Ndipo titamupempha,
Pogwiritsa ntchito
Dipo Atikhululukira.
2. Ngati titsanzira
Mulungu wakumwamba
Kukhululukira ena
Tidzakhululukidwa.
Tikhale ololerana,
Tisakhale odana
Koma olemekezana
Komanso okondana.
3. Tikhale n’chifundo,
Chidzatithandizadi
Kusasunga chakukhosi
Kapenanso chidani.
Tikatsanzira Yehova
Maka chikondi chake
Tidzakhululukirana
Tidzafanana naye.
(Onaninso Mat. 6:12; Aef. 4:32; Akol. 3:13.)
^ ***sn nyimbo 79 Kukoma Mtima Ndi Khalidwe Lofunika Kwambiri***
Nyimbo 79
Kukoma Mtima Ndi Khalidwe Lofunika Kwambiri
(Aefeso 4:32)
1. Tikuthokoza chifukwa choti
Yehova tam’dziwa.
Ngakhale n’ngwanzeru ndi wamphamvu,
Iye ndi wokoma mtima.
2. Yesu akuitana otopa
Awatsitsimule.
Ndipo goli lake ndi lofewa
Chifukwa n’ngokoma mtima.
3. Mulungu komanso Mbuye Yesu
Tiziwatsanzira.
M’zochita zathu tifunikira
Kukhala okoma mtima.
(Onaninso Mika 6:8; Mat. 11:28-30; Akol. 3:12; 1 Pet. 2:3.)
^ ***sn nyimbo 42 “Muthandize Ofookawo”***
Nyimbo 42
“Muthandize Ofookawo”
(Machitidwe 20:35)
1. Tonse tili n’zofo’ka
Pamoyo wathu.
Komabetu Yehova
Amatikonda.
Iye n’ngwachifundo,
Atisamalira.
Tisonyeze chikondi
Kwa ovutika.
2. Kodi ndani safo’ka
Panthawi zina?
Khristu anatigula,
Tipeze moyo.
Ofo’ka n’nga M’lungu,
Awalimbikitsa.
Timve zovuta zawo
Tiwatonthoze.
3. Tisanyoze ofo’ka,
Tiwakumbuke
Inde, tiwasonyeze
Kukoma mtima.
Tichitedi khama,
Powalimbikitsa.
Tikawathandizadi
Atonthozedwa.
(Onaninso 2 Akor. 11:29; Yes. 35:3, 4; Agal. 6:2.)
^ ***sn nyimbo 124 Alandireni Bwino***
Nyimbo 124
Alandireni Bwino
(Machitidwe 17:7)
1. Yehova ndi M’lungu wopanda tsankho
Amapatsa onse zofuna zawo.
Amapatsa dzuwa
Ngakhalenso mvula
Amatisangalatsa mtima.
Osauka tikamawathandiza.
Mulungu wathu tidzamutsanzira,
Adzatidalitsa tikamachitira
Ena zinthu mokoma mtima.
2. Pothandiza ena sitingadziwe
Madalitso omwe tingalandire.
Angakhale anthu achilendo ndithu,
Tiwapatse zosowa zawo.
Monga Lidiya wa m’nthawi yakale,
Akabwera kwathu tiwalandire.
M’lungu amadziwa
onse om’tsanzira
Pochitira ena chifundo.
(Onaninso Mac. 16:14, 15; Aroma 12:13; 1 Tim. 3:2; Aheb. 13:2; 1 Pet. 4:9.)
^ (Aheb. 3:1-19) Chotero, abale athu oyera, amene muli nawo m’gulu la oitanidwa kumwamba, ganizirani za Yesu, mtumwi ndi mkulu wa ansembe amene tikumuvomereza. 2 Iye anali wokhulupirika kwa Mulungu amene anamuika kukhala mtumwi ndi mkulu wa ansembe, monga mmenenso Mose analili wokhulupirika m’nyumba yonse ya Mulungu. 3 Pakuti Yesu waonedwa kukhala woyenera ulemerero waukulu kuposa Mose, monganso mmene womanga nyumba amakhalira wolemekezeka kuposa nyumbayo. 4 N’zoona kuti nyumba iliyonse inamangidwa ndi winawake, koma amene anapanga zinthu zonse ndi Mulungu. 5 Ndipo Mose monga wantchito anali wokhulupirika m’nyumba yonse ya Mulungu. Utumiki wakewo unali umboni wa zinthu zimene zidzalankhulidwe m’tsogolo. 6 Koma Khristu monga Mwana wa mwiniwake wa nyumbayo, anali kuyang’anira nyumba ya Mulungu mokhulupirika. Ife ndife nyumba ya Mulunguyo, ngati tagwira mwamphamvu ufulu wathu wa kulankhula ndi kupitirizabe kunyadira chiyembekezocho mpaka mapeto. 7 Pa chifukwa chimenechi, mzimu woyera ukunena kuti: “Lero anthu inu mukamvera mawu a Mulungu, 8 musaumitse mitima yanu ngati mmene zinakhalira pamene makolo anu anandipsetsa mtima, ngati mmene zinalili pa tsiku la mayeso m’chipululu. 9 M’chipululumo, makolo anu anandiyesa ndi mayesero, ngakhale kuti anali ataona ntchito zanga kwa zaka 40. 10 Pa chifukwa chimenechi ndinanyansidwa ndi m’badwo umenewo, ndipo ndinati, ‘Nthawi zonse mitima yawo imasochera, ndipo sadziwa njira zanga.’ 11 Choncho ndinalumbira mu mkwiyo wanga kuti, ‘Sadzalowa mu mpumulo wanga.’” 12 Chenjerani abale, kuti pakati panu, wina asachoke kwa Mulungu wamoyo n’kukhala ndi mtima woipa wopanda chikhulupiriro. 13 M’malomwake, pitirizani kudandaulirana tsiku ndi tsiku, nthawi iliyonse imene mukuti “Lero,” kuopera kuti chinyengo champhamvu cha uchimo chingaumitse mtima wa wina wa inu. 14 Pakuti kwenikweni timachita nawo zimene Khristu akuchita, ngati zinthu zimene tinali kudalira pa chiyambi, tazigwira mwamphamvu mpaka mapeto. 15 Tichite zimenezi pamene Malemba akunena kuti: “Lero anthu inu mukamvera mawu a Mulungu, musaumitse mitima yanu ngati mmene zinakhalira pamene makolo anu anandipsetsa mtima.” 16 Kodi paja ndi ndani amene anamva koma n’kupsetsa mtima Mulungu? Kodi si anthu onse amene anatuluka m’dziko la Iguputo motsogoleredwa ndi Mose? 17 Komanso, kodi Mulungu ananyansidwa ndi ndani kwa zaka 40? Kodi sananyansidwe ndi anthu amene anachimwa aja, amene anafera m’chipululu? 18 Nanga kodi analumbirira ndani kuti sadzalowa mu mpumulo wake? Kodi si omwe aja amene anachita zosamvera? 19 Choncho, tikuona kuti sakanatha kulowa mu mpumulowo chifukwa anali opanda chikhulupiriro.
^ (1 Akor. 15:42-53) Ndi mmenenso zilili ndi kuuka kwa akufa. Thupi limafesedwa lili lokhoza kuwonongeka, limaukitsidwa losakhoza kuwonongeka. 43 Limafesedwa lonyozeka, limaukitsidwa mu ulemerero. Limafesedwa lofooka, limaukitsidwa mu mphamvu. 44 Limafesedwa thupi lanyama, limaukitsidwa thupi lauzimu. Ngati pali thupi lanyama, palinso lauzimu. 45 Zinachita kulembedwa kuti: “Munthu woyambirira, Adamu, anakhala munthu wamoyo.” Adamu womalizira anakhala mzimu wopatsa moyo. 46 Ngakhale zili choncho, choyambacho si chauzimu ayi koma chamnofu. Kenako panabwera chauzimu. 47 Munthu woyambayo anachokera padziko lapansi ndipo anapangidwa ndi fumbi. Wachiwiriyo anachokera kumwamba. 48 Mmene wopangidwa ndi fumbiyo alili, ndi mmenenso opangidwa ndi fumbiwo alili. Ndipo mmene wakumwambayo alili, ndi mmenenso akumwambawo alili. 49 Ndiponso, monga tilili m’chifaniziro cha wopangidwa ndi fumbi uja, tidzakhalanso m’chifaniziro cha wakumwambayo. 50 Koma abale, ndikunenetsa kuti mnofu ndi magazi sizingalowe ufumu wa Mulungu. Komanso chowonongeka sichingalandire kusawonongeka. 51 Tamverani! Ndikukuuzani chinsinsi chopatulika: Si tonse amene tidzagona mu imfa, koma tonse tidzasandulika, 52 m’kamphindi, m’kuphethira kwa diso, pa kulira kwa lipenga lomaliza. Pakuti lipengalo lidzalira, ndipo akufa adzaukitsidwa osakhoza kuwonongeka, ndipo tidzasandulika. 53 Pakuti chokhoza kuwonongekachi chidzavala kusawonongeka, ndipo chokhoza kufachi chidzavala kusafa.
^ (Mat. 6:19-34) “Lekani kudziunjikira chuma padziko lapansi, pamene njenjete ndi dzimbiri zimawononga, ndiponso pamene mbala zimathyola ndi kuba. 20 Koma unjikani chuma chanu kumwamba, kumene njenjete kapena dzimbiri sizingawononge, ndiponso kumene mbala sizingathyole n’kuba. 21 Pakuti kumene kuli chuma chako, mtima wako umakhalanso komweko. 22 “Nyale ya thupi ndi diso. Chotero ngati diso lako lili lolunjika pa chinthu chimodzi, thupi lako lonse lidzakhala lowala. 23 Koma ngati diso lako lili loipa, thupi lako lonse lidzachita mdima. Choncho ngati kuwala kumene kuli mwa iwe ndiko mdima, ndiye kuti mdimawo ndi wandiweyani! 24 “Kapolo sangatumikire ambuye awiri, pakuti adzadana ndi mmodzi ndi kukonda winayo, kapena adzakhulupirika kwa mmodzi ndi kunyoza winayo. Simungathe kutumikira Mulungu ndi Chuma nthawi imodzi. 25 “Pa chifukwa chimenechi, ndikukuuzani kuti: Lekani kudera nkhawa moyo wanu kuti mudzadya chiyani, kapena mudzamwa chiyani, kapenanso kuti mudzavala chiyani. Kodi moyo suposa chakudya, ndipo kodi thupi siliposa chovala? 26 Onetsetsani mbalame zam’mlengalenga, pajatu sizifesa mbewu kapena kukolola, kapenanso kusunga chakudya m’nkhokwe. Koma Atate wanu wakumwamba amazidyetsa. Nanga inu sindinu amtengo wapatali kuposa mbalame kodi? 27 Ndani wa inu amene angatalikitse moyo wake pang’ono pokha mwa kuda nkhawa? 28 Komanso pa nkhani ya zovala, n’chifukwa chiyani mukuda nkhawa? Phunzirani pa mmene maluwa akutchire amakulira. Sagwira ntchito, ndiponso sawomba nsalu. 29 Komatu ndikukuuzani kuti ngakhale Solomo mu ulemerero wake wonse sanavalepo zokongola ngati lililonse la maluwa amenewa. 30 Tsopano ngati Mulungu amaveka chotero zomera zakutchire, zimene zimangokhalapo lero lokha, mawa n’kuzisonkheza pamoto, kodi iye sadzakuvekani kuposa pamenepo, achikhulupiriro chochepa inu? 31 Choncho musamade nkhawa n’kumanena kuti, ‘Tidya chiyani?’ kapena, ‘Timwa chiyani?’ kapena, ‘Tivala chiyani?’ 32 Pakuti anthu a mitundu ina akufunafuna mwakhama zinthu zonsezi. Koma Atate wanu wakumwamba akudziwa kuti inuyo mumafunikira zinthu zonsezi. 33 “Chotero pitirizani kufunafuna ufumu choyamba ndi chilungamo chake, ndipo zina zonsezi zidzawonjezedwa kwa inu. 34 Musamade nkhawa za tsiku lotsatira, chifukwa tsiku lotsatira lidzakhala ndi zodetsa nkhawa zakenso. Zoipa za tsiku lililonse n’zokwanira pa tsikulo.
^ ***w13 12/15 mas. 18-19 ‘Tsikuli Lidzakhala Chikumbutso Chanu’***
Farao anamasula Aisiraeli.—Eks. 1:11; 3:9, 10; 5:1, 2; 11:1, 5.
5 Nkhaniyi inachitika chakumapeto kwa mwezi wa March m’chaka cha 1513 B.C.E. Pa kalendala ya Aisiraeli, mwezi wake unali wa Abibu womwe kenako anadzayamba kuutcha Nisani. Kodi Aisiraeli anayenera kuchita chiyani asanamasulidwe? Mulungu anauza Aisiraeli kuti pa tsiku la 10 la mweziwu ayambe kukonzekera zimene adzachite pa tsiku la 14. Aisiraeli ankaona kuti tsiku limayamba dzuwa likalowa n’kutha likadzalowanso tsiku lotsatira. Pa Nisani 14, banja lililonse linayenera kupha nkhosa kapena mbuzi yamphongo n’kupaka magazi ake pamafelemu achitseko. (Eks. 12:3-7, 22, 23) Ndiyeno banjalo linkafunika kuotcha nyamayo n’kuidya limodzi ndi mkate wopanda chofufumitsa komanso masamba. Mngelo wa Mulungu anadutsa m’dzikolo n’kupha ana oyamba kubadwa a Aiguputo. Koma ana a Aisiraeli omvera sanaphedwe ndipo anamasulidwa.—Eks. 12:8-13, 29-32.
6 Izi n’zimene zinachitika ndipo chaka chilichonse Aisiraeli ankafunika kukumbukira mmene Mulungu anawapulumutsira. Mulungu anawauza kuti: “Tsiku limeneli lidzakhala chikumbutso kwa inu, ndipo muzichitira Yehova chikondwerero m’mibadwo yanu yonse. Limeneli ndi lamulo mpaka kalekale, kuti muzichita chikondwerero chimenechi.” Pambuyo pochita Pasika pa 14, pankachitika chikondwerero china cha masiku 7 otsatira. Ngakhale kuti tsiku lenileni la Pasika linali pa Nisani 14, mawu akuti Pasika ankagwiritsidwa ntchito pofotokoza chikondwerero chonse cha masiku 8. (Eks. 12:14-17; Luka 22:1; Yoh. 18:28; 19:14) Pasika anali chimodzi mwa zikondwerero zimene Aisiraeli analamulidwa kuti azichita chaka chilichonse.—2 Mbiri 8:13.
7 Popeza Yesu ndi ophunzira ake anali Ayuda ndipo ankatsatira Chilamulo cha Mose, iwo ankachita Pasika chaka chilichonse. (Mat. 26:17-19) Pa nthawi imene iwo anachita Pasika womaliza, Yesu anayambitsa mwambo wina woti otsatira ake azichita chaka ndi chaka. Mwambo wake ndi wa Chakudya Chamadzulo cha Ambuye. Koma kodi anayenera kuuchita liti?
TSIKU LA CHAKUDYA CHAMADZULO CHA AMBUYE
8 Yesu anayambitsa mwambo wa Chakudya Chamadzulo cha Ambuye atangomaliza Pasika wotsiriza. Choncho ophunzira ake anayenera kuchita mwambo watsopanowu pa tsiku la Pasikalo. Koma mwina mwaona kuti tsiku limene timachita Chikumbutso cha imfa ya Khristu limasiyana ndi deti la Pasika pa makalendala ena. N’kutheka kuti madetiwo amasiyana ndi tsiku limodzi kapena angapo. N’chifukwa chiyani madetiwo amasiyana choncho? Zimene Mulungu analamula Aisiraeli zingatithandize kupeza yankho. Mose atanena kuti “banja lililonse la Isiraeli lidzaphe nkhosa yawo,” anawauza nthawi imene ayenera kuchita zimenezi pa Nisani 14.—Werengani Ekisodo 12:5, 6.
9 Buku lina lofotokoza Malemba Achiheberi limanena kuti lemba la Ekisodo 12:6 limati nkhosayo inayenera kuphedwa “pakati pa madzulo awiri.” Mabaibulo ena amagwiritsanso ntchito mawu omwewo koma ena amagwiritsa ntchito mawu akuti “madzulo.” Pomwe Mabaibulo ena amamasulira mawuwo kuti “madzulo kuli kachisisira” kapena kuti “dzuwa litangolowa kumene.” Choncho nkhosa inayenera kuphedwa kumayambiriro kwa tsiku la Nisani 14, dzuwa litalowa koma kusanade kwenikweni.
10 Patapita nthawi, Ayuda ena anayamba kuganiza kuti zinkatenga maola ambiri kuti nkhosa zonse zimene zinabweretsedwa kukachisi ziphedwe. Choncho ankaganiza kuti mawu a pa Ekisodo 12:6 ankanena za chakumapeto kwa Nisani 14, pakati pa nthawi imene dzuwa layamba kupendeka kufika pamene lalowa. Koma ngati zinali choncho, kodi zikanatheka kuti Aisiraeli adye Pasika pa Nisani 14 pomwepo? Pulofesa wina amene ndi katswiri wa Chiyuda chakale anati: ‘Tsiku latsopano linkayamba dzuwa litalowa, choncho ankapha nkhosa pa tsiku la 14 koma ankachita Pasika ndiponso kudya pa tsiku la 15. Zinali choncho ngakhale kuti sizinalembedwe mwatsatanetsatane m’buku la Ekisodo.’ Analembanso kuti: ‘Mabuku achiyuda . . . safotokoza n’komwe mmene Aisiraeli ankadyera Pasika, Kachisi asanawonongedwe’ mu 70 C.E.
11 Koma kodi Pasika wa mu 33 C.E. anachitika bwanji? Pa Nisani 13 pamene “tsiku loyenera kupha nyama yoperekera nsembe ya pasika” linkayandikira, Khristu anauza Petulo ndi Yohane kuti: “Pitani mukatikonzere pasika kuti tidye.” (Luka 22:7, 8) Pa Nisani 14 dzuwa litalowa, ‘nthawi inakwana’ kuti adye Pasika. Tinganene kuti tsikulo linali Lachinayi madzulo. Yesu ndi atumwi ake anadya Pasika kenako Yesuyo anayambitsa mwambo wa Chakudya Chamadzulo cha Ambuye. (Luka 22:14, 15) Usiku umenewu, iye anagwidwa ndi kuimbidwa mlandu. Anapachikidwa cha m’ma 12 koloko masana pa Nisani 14 ndipo anafa madzulo ake. (Yoh. 19:14) Choncho “Khristu [anaperekedwa] monga nsembe yathu ya pasika” pa tsiku limene nkhosa ya Pasika inaphedwa. (1 Akor. 5:7; 11:23; Mat. 26:2) Yesu anaikidwa m’manda chakumapeto kwa tsikulo, tsiku la Nisani 15 lisanayambe.—Lev. 23:5-7; Luka 23:54.
CHIKUMBUTSOCHI CHINGAKUTHANDIZENINSO
12 Tiyeni tikambiranenso zimene zinachitika
^ ***w14 1/15 mas. 19-20 Achinyamata, Muzisankha Zochita Mwanzeru***
Iye ali mwana anali ndi mwayi wokhala m’nyumba ya mfumu, pamene Aheberi ena anali akapolo. (Eks. 1:13, 14; Mac. 7:21, 22) Mofanana ndi inuyo, iwonso ankakhala m’nthawi yapadera. (Eks. 19:4-6) Aliyense ankayenera kusankha zimene adzachite pa moyo wake. Ndipo Mose anasankha zinthu mwanzeru.—Werengani Aheberi 11:24-27.
8 Yehova angakuthandizeni kusankha zinthu mwanzeru mudakali wachinyamata. Iye amatipatsa mfundo zimene zingathandize munthu aliyense. (Sal. 32:8) Nawonso makolo anu, ngati ndi a Mboni, komanso akulu mumpingo angakuthandizeni kuzindikira mmene mungagwiritsire ntchito mfundozi pa moyo wanu. (Miy. 1:8, 9) Tiyeni tikambirane mfundo zitatu za m’Baibulo zimene zingakuthandizeni kusankha zochita mwanzeru kuti zinthu zidzakuyendereni bwino m’tsogolo.
MFUNDO ZITATU ZA M’BAIBULO ZOMWE ZINGAKUTHANDIZENI
9 Mufunefune Ufumu wa Mulungu choyamba ndi chilungamo chake. (Werengani Mateyu 6:19-21, 24-26, 31-34.) Yehova amatilemekeza potipatsa ufulu wosankha tokha zochita. Sikuti iye amanena kuti achinyamata azigwiritsa ntchito nthawi yawo yonse polalikira za Ufumu. Koma Yesu anatiuza mfundo yothandiza yakuti tizifunafuna Ufumu choyamba. Mukhoza kusankha nokha zimene mungachite potsatira mfundo imeneyi. Zimenezi zingakupatseni mwayi wosonyeza mmene mumakondera Mulungu ndiponso anthu anzanu komanso mmene mumayamikirira chiyembekezo chanu cha moyo wosatha. Muyenera kuganizira mofatsa musanasankhe zochita pa nkhani ya banja kapena ntchito. Mungadzifunse kuti, Kodi zimene ndikufuna kusankha zidzandichititsa kuganizira kwambiri za chuma kapena zidzandithandiza kuika patsogolo Ufumu wa Mulungu ndi chilungamo chake?
10 Muzisangalala kutumikira ena. (Werengani Machitidwe 20:20, 21, 24, 35.) Yesu anatikomera mtima potiphunzitsa mfundo yofunika imeneyi. Iye anali munthu wosangalala chifukwa chakuti ankachita zofuna za Atate wake m’malo mochita zofuna zake. Yesu ankasangalala kuona anthu ofatsa akumvetsera mwachidwi uthenga wabwino. (Luka 10:21; Yoh. 4:34) Mwina inunso mwaona nokha kuti kuthandiza anthu ena n’kosangalatsa. Mukamagwiritsa ntchito mfundo zimene Yesu anaphunzitsa posankha zochita pa nkhani zikuluzikulu, mudzakhala wosangalala komanso mudzasangalatsa Yehova.—Miy. 27:11.
11 Timakhala osangalala kwambiri tikamatumikira Yehova. (Miy. 16:20) Zikuoneka kuti Baruki, yemwe anali mlembi wa Yeremiya, anaiwala mfundo imeneyi. Pa nthawi ina, kutumikira Yehova sikunkamusangalatsanso. Ndiyeno Yehova anamuuza kuti: “Iwe, ukufunafunabe zinthu zazikulu. Leka kuzifunafuna. Anthu onse ndikuwagwetsera tsoka ndipo iwe ndidzakupatsa moyo wako monga chofunkha chako kulikonse kumene ungapite.” (Yer. 45:3, 5) Kodi mukuona kuti n’chiyani chimene chikanathandiza Baruki kukhala wosangalala? Kodi ndi kufunafuna zinthu zazikulu kapena kutumikira Mulungu mokhulupirika n’kupulumuka pamene Yerusalemu akuwonongedwa?—Yak. 1:12.
12 M’bale wina dzina lake Ramiro anaona kuti kutumikira ena n’kosangalatsa kwambiri. Iye anati: “Ndimachokera m’banja losauka limene limakhala kumudzi wina kumapiri a Andes. Choncho unali mwayi waukulu pamene mkulu wanga ananena kuti andilipirira kuti ndipite kuyunivesite. Koma ndinali nditangobatizidwa kumene ndipo mpainiya wina anali atandipempha kuti ndikalalikire naye kukatauni kena. Ndinapita kukatauni kameneka ndipo ndinaphunzira kumeta tsitsi. Kenako ndinatsegula malo anga ometera tsitsi kuti ndizipeza kangachepe. Pamene tinkapempha anthu kuti tiziphunzira nawo Baibulo, ambiri ankavomera ndiponso kuyamikira. Patapita nthawi, ndinayamba kusonkhana ndi mpingo wa chinenero cha kumeneko umene unali utangokhazikitsidwa kumene. Panopa ndakhala ndikuchita upainiya kwa zaka 10. Palibe ntchito ina imene ingandisangalatse kuposa kuthandiza anthu kumva uthenga wabwino m’chinenero chawo.”
13 Sangalalani potumikira Yehova mudakali wachinyamata. (Werengani Mlaliki 12:1.) Musaganize kuti muyenera kupeza kaye ntchito yabwino kuti mudzatumikire Yehova m’tsogolo. Mungachite bwino kuyamba kutumikira Yehova mwakhama mudakali wachinyamata. Achinyamata ambiri alibe udindo wosamalira banja ndipo ali ndi thanzi labwino komanso mphamvu zambiri. Choncho akhoza kuchita zambiri potumikira Mulungu. Kodi inuyo mukufuna kuchita chiyani potumikira Yehova mudakali wachinyamata? Mwina muli ndi cholinga chokhala mpainiya. Kapena mukufuna kulalikira m’gawo la anthu olankhula chinenero china. Mwinanso mukuona kuti mungachite zambiri mumpingo wanu womwewo. Koma kaya mukufuna kuchita chiyani potumikira Mulungu, mufunikabe kukhala ndi njira yopezera zofunika pa moyo. Kodi mudzasankha ntchito yotani? Nanga mudzayenera kuiphunzira kwa nthawi yaitali bwanji?
MFUNDO ZA M’BAIBULO ZINGAKUTHANDIZENI KUSANKHA ZOCHITA MWANZERU
14 Mfundo zitatu za m’Baibulo zimene takambi
^ ***w14 2/1 mas. 6-7 Kodi Ndani Amachititsa Nkhondo Komanso Mavuto Ena Padzikoli?***
Kodi Ulosi wa Okwera Pamahatchi 4 Ukukwaniritsidwadi?
Hatchi yoyera, yomwe wokwerapo wake ndi mfumu yakumwamba. Mfumu Yesu Khristu ndiye wokwera pahatchi woimira chilungamo. (Salimo 45:4) Ntchito yake yoyamba inali kuchotsa Satana ndi ziwanda zake kumwamba.—Chivumbulutso 6:2; 12:9.
Hatchi yofiira ngati moto, yomwe wokwerapo wake “analoledwa kuchotsa mtendere padziko lapansi.” (Chivumbulutso 6:4) Kungoyambira 1914, nkhondo zakhala zikusautsa anthu kwambiri padziko lapansi. Patangotha zaka 21 kuchokera pamene nkhondo yoyamba ya padziko lonse inatha, nkhondo yachiwiri ya padziko lonse inayambika ndipo inapha anthu ambiri kuposa amene anafa pa nkhondo yoyamba ija. Ena amati nkhondoyi inapha anthu oposa 60 miliyoni. Kuchokera mu 1945, m’mayiko ambiri mwakhala mukuchitika nkhondo zoopsa kwambiri. Akatswiri ena a mbiri yakale amanena kuti anthu oposa 100 miliyoni anafa chifukwa cha nkhondo m’zaka za m’ma 1900.
Hatchi yakuda, yomwe wokwerapo wake ali ndi sikelo yosonyeza kuti kudzakhala njala. (Chivumbulutso 6:5, 6) Pamene nkhondo yoyamba ya padziko lonse inkachitika, anthu oposa 750,000 anafa ku Germany, asilikali atatseka misewu. Ku Russia anthu oposa 2 miliyoni anafanso chifukwa cha njala mu 1921, ndipo kenako zoterezi zinayamba kuchitikanso m’mayiko ambiri. Anthu onse amene anafa ndi njala m’zaka za m’ma 1900, ndi oposa 70 miliyoni. Komanso chaka chilichonse ana oposa 3 miliyoni osakwana zaka 5, amafa chifukwa cha matenda amene amabwera chifukwa cha kuperewera kwa zakudya m’thupi.
Hatchi yotuwa, yomwe wokwerapo wake amabweretsa imfa pogwiritsa ntchito miliri yoopsa. (Chivumbulutso 6:8) Mliri woyamba woopsa kwambiri m’zaka za m’ma 1900 unali chimfine cha ku Spain. Ziwerengero za anthu amene anafa ndi mliriwu zimasiyanasiyana, koma ena amati unapha anthu aposa 50 miliyoni. Buku lina linanena kuti: “Mliri umenewu ndi umene unali woopsa kwambiri pa miliri yonse. Ngakhale mliri wa matenda womwe ankafalitsidwa ndi makoswe sunaphe anthu ambiri m’kanthawi kochepa ngati mmene unachitira mliriwu.” (Man and Microbes) Matenda enanso amene anapha anthu mamiliyoni ambiri m’zaka za m’ma 1900 ndi nthomba, TB komanso malungo.
^ ***w14 2/15 tsa. 10 Sangalalani Chifukwa cha Ukwati wa Mwanawankhosa***
akuoneka kuti “ali pa ulemerero waukulu.” Pa Chivumbulutso 21:2, mkwatibwiyu akumuyerekezera ndi mzinda wa Yerusalemu Watsopano, ndipo ‘wakongoletsedwera mwamuna wake.’ Mzinda wakumwamba umenewu uli ndi “ulemerero wa Mulungu” ndipo ukunyezimira “ngati mwala wamtengo wapatali kwambiri, ngati mwala wa yasipi wowala mbee! ngati galasi.” (Chiv. 21:10, 11) Buku la Chivumbulutso limafotokoza bwino ulemerero wa Yerusalemu Watsopanoyu. (Chiv. 21:18-21) M’pake kuti wamasalimo ananena kuti mkwatibwiyu “ali pa ulemerero waukulu.” Alidi pa ulemerero chifukwa ukwatiwu ukuchitikiranso kumwamba.
9 Mkwatibwiyu akumubweretsa kwa Mkwati, yemwe ndi Mfumu ya Ufumu wa Mesiya. Mfumuyi yakhala ikumukonzekeretsa ‘pomusambitsa m’madzi a mawu a Mulungu.’ Choncho ndi “woyera ndi wopanda chilema.” (Aef. 5:26, 27) Zovala za mkwatibwiyu ziyeneranso kukhala zokongola zogwirizana ndi mwambo wa ukwati. Ndipo ndi mmene zililidi chifukwa “zovala zake ndi zagolide,” ndipo “adzamubweretsa kwa mfumu atavala chovala choluka.” Pa ukwati wa Mwanawankhosawu, mkwatibwi “waloledwa kuvala zovala zapamwamba, zonyezimira ndi zoyera bwino, pakuti zovala zapamwambazo zikuimira ntchito zolungama za oyera.”—Chiv. 19:8.
‘UKWATI WAFIKA’
10 Werengani Chivumbulutso 19:7. Kodi ukwati wa Mwanawankhosayu udzachitika liti? Ngakhale kuti “mkazi wake wadzikongoletsa” pokonzekera ukwati, zimene zili m’mavesi otsatira sizikufotokoza nkhani ya ukwatiwu. M’malomwake, zikufotokoza mbali yomaliza ya chisautso chachikulu. (Chiv. 19:11-21) Kodi izi zikutanthauza kuti ukwatiwo udzachitika Mfumuyi isanamalize kugonjetsa adani ake? Ayi. Masomphenya a m’buku la Chivumbulutso safotokoza zinthu motsatira nthawi imene zidzachitike. Koma Salimo 45 limasonyeza kuti ukwati wachifumuwu udzachitika pambuyo poti Mfumu Yesu Khristu wamangirira lupanga lake ndipo ‘wapambana’ pa nkhondo yolimbana ndi adani ake.—Sal. 45:3, 4.
11 Choncho tinganene kuti zinthu zidzachitika motere: Choyamba, “hule lalikulu,” kapena kuti Babulo Wamkulu, yemwe ndi zipembedzo zonse zonyenga, adzawonongedwa. (Chiv. 17:1, 5, 16, 17; 19:1, 2) Kenako, Khristu adzapita kukapereka chiweruzo cha Mulungu ku dziko loipa la Satanali ndi kuliwononga pa Aramagedo, yomwe ndi ‘nkhondo ya tsiku lalikulu la Mulungu Wamphamvuyonse.’ (Chiv. 16:14-16; 19:19-21) Pamapeto pake, Mfumuyi idzamaliza kugonjetsa adani ake poponya Satana ndi ziwanda zake kuphompho ndipo iwo adzakhala ngati afa.—Chiv 20:1-3.
12 Akhristu odzozedwa akamwalira pa nthawi ino ya kukhalapo kwa Khristu, amaukitsidwa n’kupita kumwamba. Pambuyo poti Babulo Wamkulu wawonongedwa, Yesu adzasonkhanitsa odzozedwa onse amene adzakhale adakali padziko lapansi. (1 Ates. 4:16, 17) Choncho nkhondo ya Aramagedo isanayambe, Akhristu onse amene ali m’gulu la “mkwatibwi” adzakhala ali kumwamba. Pambuyo pa nkhondoyi, ukwati wa Mwanawankhosa udzachitika. Ukwati umenewu udzakhala wosangalatsa kwambiri. Lemba la Chivumbulutso 19:9 limati: “Odala ndiwo amene aitanidwa ku phwando la chakudya chamadzulo la ukwati wa Mwanawankhosa.” Akhristu 144,000 omwe ndi mkwatibwi wa Khristu adzasangalala kwambiri.
^ ***w14 2/15 mas. 26-27 Mafunso Ochokera kwa Owerenga***
MAFUNSO OCHOKERA KWA OWERENGA
N’chifukwa chiyani Ayuda a m’nthawi ya Yohane Mbatizi “anali kuyembekezera” Mesiya?
▪ M’masiku a Yohane M’batizi, “anthu anali kuyembekezera Khristu, ndipo onse anali kuganiza m’mitima yawo za Yohane kuti: ‘Kodi Khristu uja si ameneyu?’” (Luka 3:15) N’chifukwa chiyani anthu ankayembekezera Khristu pa nthawi imeneyoyo? Pali zifukwa zingapo.
Yesu atabadwa, mngelo wa Yehova anaonekera kwa abusa amene ankaweta nkhosa zawo pafupi ndi Betelehemu. (1) Mngeloyo anawauza kuti: “Lero wakubadwirani Mpulumutsi, amene ndi Khristu Ambuye, mumzinda wa Davide.” (Luka 2:8-11) Kenako panaoneka “khamu lalikulu lakumwamba pamodzi ndi mngeloyo likutamanda Mulungu kuti: ‘Ulemerero kwa Mulungu kumwambamwamba, ndipo pansi pano mtendere pakati pa anthu amene iye amakondwera nawo.’”—Luka 2:13, 14.
Abusa odzichepetsawa anakhudzidwa kwambiri ndi mawu amenewa. Nthawi yomweyo iwo anapita ku Betelehemu ndipo atapeza Yosefe ndi Mariya komanso Yesu, “anafotokoza zimene anauzidwa zokhudza mwana ameneyu.” Ndipo “onse amene anamva anadabwa ndi zimene abusawo anali kuwauza.” (Luka 2:17, 18) Mawu akuti “onse amene anamva” akusonyeza kuti abusawa ananenanso mawuwa kwa anthu ena osati kwa Yosefe ndi Mariya okha. Kenako abusawo anabwerera kwawo “akulemekeza ndi kutamanda Mulungu chifukwa cha zonse zimene anamva ndi kuziona, ndendende mmene anawauzira muja.” (Luka 2:20) Choncho abusawa analengeza zinthu zabwino zokhudza Khristu zimene anamva.
Mariya atapita ku Yerusalemu kukapereka mwana wake woyambayu kwa Yehova mogwirizana ndi Chilamulo cha Mose, mneneri wamkazi dzina lake Anna “anafika pafupi ndi kuyamba kuyamika Mulungu. Komanso analankhula za mwanayo kwa onse amene anali kuyembekezera chipulumutso cha Yerusalemu.” (Luka 2:36-38; Eks. 13:12) Apatu uthenga wonena za Mesiya unkafalikirabe.
Kenako “okhulupirira nyenyezi ochokera kumadera a kum’mawa anabwera ku Yerusalemu. Iwo ananena kuti: ‘Ili kuti mfumu ya Ayuda imene yabadwa? Chifukwa pamene tinali kum’mawa, tinaona nyenyezi yake ndipo tabwera kudzaigwadira.’” (Mat. 2:1, 2) “Mfumu Herode itamva zimenezi, inavutika mumtima limodzi ndi Yerusalemu yense. Choncho Herode anasonkhanitsa ansembe onse aakulu ndi alembi a anthu, ndipo anayamba kuwafunsa za kumene Khristu adzabadwire.” (Mat. 2:3, 4) Choncho izi zinachititsa kuti anthu ambirimbiri adziwe kuti munthu amene adzakhale Mesiya, wabadwa.
Lemba la Luka 3:15, limene taligwira mawu koyambirira kuja, limanena kuti Ayuda ena ankaganiza kuti mwina Yohane M’batizi ndi Khristu. Koma maganizo amenewa sanapitirire chifukwa Yohane ananena kuti: “Amene akubwera m’mbuyo mwanga ndi wamphamvu kuposa ine, ndipo sindili woyenera kumuvula nsapato zake. Ameneyo adzakubatizani ndi mzimu woyera komanso ndi moto.” (Mat. 3:11) Mawu amene Yohane ananena modzichepetsawa ayenera kuti anachititsa anthu kuyembekezera kwambiri Mesiya.
Kodi Ayuda pa nthawiyo akanatha kudziwa nthawi yoti Mesiya afike chifukwa cha ulosi wa pa Danieli 9:24-27 wonena za masabata 70? Kaya mwina, koma palibe umboni wosonyeza zimenezi. Chomwe tikudziwa n’chakuti pa nthawiyo anthu anali ndi maganizo osiyanasiyana pa nkhani ya masabata 70 ndipo maganizo onse anali osiyana kwambiri ndi zimene tikudziwa panopa pa nkhaniyi.
Aesene, omwe ambiri amaganiza kuti anali kagulu kopatuka kuchiyuda, ankaphunzitsa kuti padzaoneka Amesiya awiri chakumapeto kwa zaka 490 koma sitikudziwa ngati ankanena izi potanthauzira ulosi wa Danieli umenewu. Ngakhale zikanakhala choncho, n’zokayikitsa kuti Ayuda ambiri akanamva komanso kuyendera maganizo a kagulu kodzipatulaka.
M’zaka za m’ma 100 C.E., Ayuda ena ankakhulupirira kuti masabata 70 anayamba pamene kachisi woyamba anawonongedwa mu 607 B.C.E. kufika nthawi imene kachisi wachiwiri anawonongedwa mu 70 C.E. Koma ena ankaganiza kuti ulosiwu unakwaniritsidwa pa nthawi ya Amakabeo m’zaka za m’ma 100 B.C.E. Choncho anthu ankasiyana maganizo pa nkhani ya masabata 70.
Ngati anthu akanamvetsa tanthauzo la ulosi wonena za masabata 70 pa nthawiyo, atumwi kapena Akhristu ena oyambirira akanatchula zimenezi popereka umboni wakuti Yesu Khristu ndi Mesiya chifukwa waonekera pa nthawi yake. Koma palibe umboni wosonyeza kuti Akhristu oyambirira anatchulapo zimenezi.
Palinso mfundo ina yofunika kuiganizira. Anthu amene analemba mabuku a Uthenga Wabwino ankakonda kutchula maulosi a m’Malemba Achiheberi amene anakwaniritsidwa mwa Yesu. (Mat. 1:22, 23; 2:13-15; 4:13-16) Koma palibe amene anatchula ulosi wa masabata 70 ponena za nthawi imene Yesu anaonekera padzikoli.
Pomaliza, tinganene kuti palibe umboni wotsimikizira kuti m’nthawi ya Yesu anthu ankadziwa zolondola pa ulosi wa masabata 70. Koma mabuku a Uthenga Wabwino amapereka zifukwa zina zomwe zinkachititsa anthu “kuyembekezera” Mesiya.
[Mawu a M’munsi]
Apa Baibulo langonena kuti angelowa ankatamanda Mulungu koma silinena kuti “ankaimba.”
Mwina tingafunse kuti, Kodi okhulupirira nyenyeziwo anagwirizanitsa bwanji kuoneka kwa “nyenyezi” kum’mawa ndi kubadwa kwa “mfumu ya Ayuda”? Kodi mwina anamva za kubadwa kwa Yesu pamene ankadutsa ku Isiraeli?
Kuti muone zimene tikudziwa panopa pa ulosi wa masabata 70, werengani mutu 11 wa buku lakuti, Samalani Ulosi wa Danieli!
^ ***w14 3/15 tsa. 32 Mawu Anu “Asakhale Inde Kenako Ayi”***
Mofanana ndi Yehova komanso Yesu amene nthawi zonse amanena zoona, Paulo nayenso ankalankhula zoona nthawi zonse. (2 Akor. 1:19) Iye sanali wosapanganika kapena kuti sankalonjeza zinthu “ndi zolinga zadyera.” (2 Akor. 1:17) Koma ‘ankayenda mwa mzimu.’ (Agal. 5:16) Nthawi zonse ankakhala ndi zolinga zabwino akafuna kuchita zinthu ndi anthu. Akati Inde ankakhaladi Inde.
KODI MUKATI INDE AMAKHALADI INDE?
Masiku ano anthu ambiri amene satsatira mfundo za m’Baibulo akalonjeza zinthu amasintha pakangochitika kavuto kakang’ono kapena akaona kuti mwayi wina wawatsegukira. Nthawi zina “inde” wawo sakhala “inde” ngakhale pa zinthu zimene anasainirana. Ambiri saona kuti ukwati ndi mgwirizano wa moyo wawo wonse. Iwo amaona kuti ukhoza kutha nthawi ina iliyonse ndipo mabanja ambirimbiri akungotha mwachisawawa.—2 Tim. 3:1, 2.
Kodi inuyo mukati Inde amakhaladi Inde? Monga taonera mu chitsanzo choyamba chija, nthawi zina tikhoza kusintha pulogalamu pa zifukwa zomveka. Koma Akhristufe tikalonjeza zinazake, tiyenera kuchita zonse zimene tingathe kuti tikwaniritse lonjezolo. (Sal. 15:4; Mat. 5:37) Mukamatero anthu azikudalirani podziwa kuti mumanena zoona ndipo mukati Inde amakhaladi Inde. (Aef. 4:15, 25; Yak. 5:12) Anthu akadziwa kuti ndinu wodalirika pochita zinthu akhoza kumvetsera mukamawauza uthenga wonena za Ufumu wa Mulungu. Choncho tiyeni tiziyesetsa kuti tikati Inde azikhaladi Inde.
^ ***w14 4/1 mas. 10-12 Mungathe Kukana Mayesero***
Mungathe Kukana Mayesero
“Sindinkafuna kuonera zolaula. Koma nditatsegula Intaneti, mwadzidzidzi panabwera uthenga wa otsatsa malonda. Nditatsegula, ndinaona kuti pali zithunzi zolaula.”—CODY.
“Mtsikana wina wokongola wa kuntchito kwathu anayamba kundikopa. Tsiku lina anandiuza kuti tipite kuhotelo ina tikasangalale. Ndinadziwa zoti akufuna kuti tikagonane.”—DYLAN.
“NDINGATHE kukana chilichonse kupatulapo mayesero.” Mawu amenewa akusonyeza mmene anthu ena amaonera mayesero. Iwo amaona kuti mayesero ndi chinthu chosangalatsa. Enanso amachita kulakalaka kuti aziyesedwa nthawi zonse n’cholinga choti azidzitama kuti amatha kugonjetsa mayesero. Kodi inuyo mukuganiza bwanji? Tikakumana ndi mayesero, kodi tiyenera kulola kuti atigonjetse kapena ayi?
N’zoona kuti si mayesero onse amene angatibweretsere mavuto aakulu. Koma kuchita zinthu zina, makamaka zimene zingatipangitse kuchita chiwerewere, kukhoza kutibweretsera mavuto aakulu. Baibulo limachenjeza kuti: “Aliyense wochita chigololo . . . alibe nzeru mumtima mwake. Amene amachita zimenezi amawononga moyo wake.”—Miyambo 6:32, 33.
Kodi mungatani ngati mukuyesedwa kuti muchite zachiwerewere? Baibulo limanena kuti: “Mulungu akufuna kuti mukhale oyera mwa kupewa dama. Akufunanso kuti aliyense wa inu akhale woyera mwa kudziwa kulamulira thupi lake m’njira yoyera kuti mukhale olemekezeka pamaso pa Mulungu.” (1 Atesalonika 4:3, 4) Kodi mungatani kuti muzitha kukana kuchita zoipa? Ganizirani zinthu zitatu izi zimene zingakuthandizeni.
Chinthu Choyamba: Muzipewa Kuonera Zinthu Zolaula
Kuonera zolaula kungapangitse kuti muzilakalaka kuchita zoipa. Yesu anasonyeza kuti pali kugwirizana pakati pa kuona ndi kuganiza pamene ananena kuti: “Koma ine ndikukuuzani kuti aliyense woyang’anitsitsa mkazi mpaka kumulakalaka, wachita naye kale chigololo mumtima mwake. Tsopano ngati diso lako lakumanja limakuchimwitsa, ulikolowole ndi kulitaya.” (Mateyu 5:28, 29) Kodi pamenepa Yesu ankatanthauza chiyani? Kuti tithe kukana mayesero, tiyenera kuchita zinthu mwanzeru komanso kupewa kuonera zolaula zomwe zingatipangitse kuchita zachiwerewere.
Mwachitsanzo, tayerekezani kuti mwaona kuwala kothobwa m’maso komwe kumabwera anthu akamaotcherera zitsulo. Kodi mungapitirizebe kuyang’ana kuwala kothobwa m’masoko? N’zokayikitsa kuti mungachite zimenezi. Mukhoza kuyang’ana kumbali kapena kutchinga maso anu ndi chinachake kuti maso anuwo asawonongeke. Mofanana ndi zimenezi, mukaona zolaula, kaya papepala, pa TV kapena munthu yemwe sanavale bwino, mungachite bwino kuyang’ana kumbali mwamsanga. Zimenezi zidzakuthandizani kuteteza maganizo anu kuti asawonongeke. Munthu wina amene anali ndi chizolowezi choonera zolaula, dzina lake Juan, anati: “Ndikaona mkazi wokongola, nthawi zambiri ndimafuna nditamuyang’ana kangapo. Koma ndimadzikakamiza kuti ndiyang’ane kumbali ndipo ndimadziuza kuti: ‘Pemphera kwa Yehova ndipo ukufunika kuchita zimenezi panopa.’ Ndikangopemphera, maganizo onse oipa amathera pompo.”—Mateyu 6:9, 13; 1 Akorinto 10:13.
Mungachitenso bwino kuganizira chitsanzo cha Yobu, amene anali munthu wokhulupirika. Iye anati: “Ndachita pangano ndi maso anga. Choncho ndingayang’anitsitse bwanji namwali?” (Yobu 31:1) Inunso mungachite chimodzimodzi.
Tayesani izi: Ngati mwaona zolaula, mwansanga yang’anani kumbali. Mungachite bwino kutengera chitsanzo cha munthu wina amene analemba nawo Baibulo. Iye anapemphera kuti: “Chititsani maso anga kuti asaone zinthu zopanda pake.”—Salimo 119:37.
Chinthu Chachiwiri: Musamaganizire Zinthu Zoipa
Chifukwa choti ndife opanda ungwiro, nthawi zina tikhoza kumaganiza zinthu zoipa. Baibulo limanena kuti: “Munthu aliyense amayesedwa mwa kukopedwa ndi kukodwa m’chilakolako chake. Ndiye chilakolako chikatenga pakati, chimabala tchimo.” (Yakobo 1:14, 15) Mukayamba kuganiza zinthu zoipa, kodi mungatani kuti musapitirize kuganiza zinthu zimenezo?
Ngati mukuganizira zinthu zoipa, dziwani kuti mungathe kusankha ngati mukufuna muziganizirabe zinthuzo kapena ayi. Yesetsani kulimbana ndi maganizo amenewa. Zichotseni mumtima mwanu ndipo musamaziganizirenso. Munthu wina dzina lake Troy, amene ankakonda kuonera zolaula pa Intaneti, ananena kuti: “Ndinkayesetsa kuchotsa maganizo alionse olakwika mumtima mwanga n’kumaganizira zinthu zabwino. Kuchita zimenezi sikunali kophweka moti nthawi zina ndinkatha kuyambiranso kuganizira zinthu zimenezi. Koma m’kupita kwa nthawi, ndinagonjetsa vutoli.” Mayi wina dzina lake Elsa, yemwe ali mtsikana anali ndi vuto lofuna kuchita chiwerewere, ananena kuti: “Kuchita zinthu zosiyanasiyana komanso kupemphera kwa Yehova ndi kumene kunkandithandiza kuchotsa maganizo oipa.”
Tayesani izi: Mukayamba kuganizira zinthu zoipa, nthawi yomweyo yesetsani kusiya kuganizira zimenezo ndipo kenako pempherani. Yesetsani kuganizira “zinthu zilizonse zoona, zilizonse zofunika kwambiri, zilizonse zolungama, zilizonse zoyera, zilizonse zachikondi, zilizonse zoyamikirika, khalidwe labwino lililonse, ndi chilichonse chotamandika.”—Afilipi 4:8.
Chinthu Chachitatu: Muzipewa Kuchita Zinthu Zimene Zingakupangitseni Kuchita Zinthu Zoipa
Munthu amene amalakalaka kuchita zoipa, akayesedwa kuti achite zoipazo ndipo wapeza mpata woti angathe kuchita zoipa, akhoza kuchitadi zoipazo. (Miyambo 7:6-23) Kodi mungatani kuti zimenezi zisakuchitikireni?
Baibulo limachenjeza kuti: “Wochenjera ndi amene amati akaona tsoka amabisala, koma anthu osadziwa zinthu amangopitabe ndipo amalangidwa.” (Miyambo 22:3) Choncho muyenera kupewa zinthu zimene zingakupangitseni kuti muchite zoipa. Muzikhala tcheru ndi zinthu zimene zingakubweretsereni mavuto, n’kumazipewa. (Miyambo 7:25) Bambo wina dzina lake Filipe, yemwe anagonjetsa vuto loonera zolaula, anati: “Ndimaika kompyuta pamalo oonekera kuti aliyense azitha kuona zimene ndikuchita komanso ndinaika pulogalamu ya pa kompyuta imene imakuuza kuti malo amene ukufuna kutsegula ali ndi zithunzi zolaula. Ndimagwiritsa ntchito Intaneti ngati panyumba pali anthu ena.” Troy, amene tamutchula koyambirira uja nayenso anati: “Ndimapewa kuonera filimu iliyonse imene ili ndi zolaula komanso ndimapewa kucheza ndi anthu amene amakonda kulankhula nkhani zokhudza kugonana. Sindifuna kuchita zinthu zimene zingandigwetse m’mavuto.”
Tayesani izi: Muzidzifufuza moona mtima ngati muli ndi vuto pa nkhani yoonera zolaula ndipo muzipewa kuchita zinthu zimene zingakupangitseni kuti muchite zolakwika.—Mateyu 6:13.
MUSATAYE MTIMA
Koma bwanji ngati mukuyesetsa kuthetsa vuto lanu, koma mukulephera? Musataye mtima n’kusiya kulimbana ndi vutolo. Baibulo limati: “Wolungama akhoza kugwa ngakhale nthawi 7 ndipo ndithu adzadzukanso.” (Miyambo 24:16) Atate wathu wakumwamba amatilimbikitsa kuti tikagwa ‘tizidzuka.’ Kodi mumafuna kuti Mulungu akuthandizeni? Ngati mumafuna kuti akuthandizeni, musasiye kupemphera kwa iye. Muzilimbitsa chikhulupiriro chanu pophunzira Mawu ake komanso kupita kumisonkhano ya Mboni za Yehova. Muzikhulupirira mawu a Mulungu akuti: “Ndikulimbitsa. Ndithu ndikuthandiza.”—Yesaya 41:10.
Cody, amene tamutchula koyambirira uja, anati: “Ndinkafunika kuchita khama kwambiri kuti ndithetse chizolowezi changa choonera zolaula. Nthawi zina ndinkabwerezanso kuchita khalidweli koma Mulungu anandithandiza kulithetsa.” Dylan, yemwenso tamutchula koyambirira kwa nkhani ino, ananena kuti: “Ndinangotsala pang’ono kuchita zachiwerewere ndi munthu amene ndinkagwira naye ntchito. Koma ndinatsimikizira mkaziyo kuti sindikufuna kuchita naye zachiwerewere. Ndimasangalala chifukwa chokhala ndi chikumbumtima choyera. Komanso ndimasangalala chifukwa chodziwa kuti Yehova amandinyadira chifukwa cha khalidwe langa labwino.”
Ngati mutamayesetsa kupewa kuchita zoipa, nanunso Mulungu angamakunyadireni chifukwa cha khalidwe lanu labwino.—Miyambo 27:11.
[Mawu a M’munsi]
Tasintha mayina m’nkhaniyi.
[Chithunzi patsamba 11]
Mukaona zolaula, yang’anani kumbali
[Chithunzi patsamba 11]
Maganizo oipa akakubwererani, siyani kuganizira zimenezo nthawi yomweyo ndipo pempherani
[Chithunzi patsamba 12]
“Ndimagwiritsa ntchito Intaneti ngati panyumba pali anthu ena”
^ ***w14 4/15 mas. 19-20 Simungatumikire Ambuye Awiri***
Yehova akamamva makolo awo akukambirana kapena akamaona zochita zawo.
MAVUTO AMENE AMAKHALAPO
8 Anthu ambiri asanapite kunja amaganizira ubwino ndi kuipa kwake koma pali mavuto ena amene sawaganizira. (Miy. 22:3) Marilyn amene tamutchula uja atangopita kunja, anayamba kulisowa banja lake koopsa. Nayenso mwamuna wake ndi mwana wake ankamusowa kwambiri. Jimmy ankangokhalira kumufunsa kuti, “Amayi, n’chifukwa chiyani mwandithawa?” Poyamba ankaganiza kuti akhala miyezi yochepa koma anakhala zaka zingapo. Kenako anadabwa kuona kuti zinthu zayamba kusintha. Anaona kuti Jimmy wasintha kwambiri moti sankakondanso mayi akewo kapena kuwauza maganizo ake ngati poyamba. Marilyn ananena modandaula kuti, “Mwana wanga sandikondanso.”
9 Makolo akasiyana ndi ana awo, chikondi chimayamba kuchepa ndipo makhalidwe a anawo amasokonekera. Ana akasiyidwa ali aang’ono, makolowo n’kukhala kwina kwa nthawi yaitali mavuto amene amakhalapo amakhalanso aakulu kwambiri. Marilyn ankauza Jimmy kuti wapita kunjako n’cholinga choti amuthandize, koma Jimmy ankaona kuti mayi akewo amuthawa. Jimmy ankadandaula kwambiri chifukwa cha kuchoka kwa mayi akewo. Koma akabwera kudzamuona sankasangalala nawonso. Jimmy ankaona kuti zimene mayi akewo akuchita si zabwino ndipo si oyenera kuwamvera kapena kuwakonda. Umutu ndi mmene ana ambiri amene asiyidwa amamvera.—Werengani Miyambo 29:15.
10 Marilyn ankayesa kutumiza ndalama komanso mphatso koma anazindikira kuti zimenezi zinali zosakwanira kwa mwana wakeyo. Iye mosazindikira ankaphunzitsa mwanayo kuti aziona chuma kukhala chofunika kwambiri kuposa ubwenzi ndi Mulungu komanso ndi anthu a m’banja lake. (Miy. 22:6) Nthawi zina, Jimmy ankanena kuti: “Mayi, olo musadzabwerenso. Muzingotumiza mphatsozo basi.” Marilyn anazindikira kuti n’zosatheka kulera bwinobwino mwana wake kudzera pa Intaneti, makalata kapena mafoni. Iye anati: “N’zosatheka kukumbatira mwana wako pa Intaneti.”
11 Ubwenzi wa Marilyn ndi Yehova komanso ndi mwamuna wake unayamba kusokonekeranso. Mipata yopita ku misonkhano komanso mu utumiki inayamba kuchepa ndipo abwana ake ankamuvutitsa kuti agone naye. Marilyn ndi mwamuna wake analibe munthu woti azimufotokozera zakukhosi akakumana ndi mavuto. Choncho anayamba kucheza ndi anthu olakwika moti anangotsala pang’ono kuchita chigololo. Marilyn anazindikira kuti ngakhale kuti sanachite chigololo, iwo analephera kutsatira malangizo a m’Baibulo akuti azilimbikitsana komanso kupatsana mangawa. Zinali zosatheka kuti akaona zosangalatsa aziuzana nthawi yomweyo, kapena kusekererana komanso kusonyezana chikondi m’njira zosiyanasiyana. (Nyimbo 1:2; 1 Akor. 7:3, 5) Sakanathanso kulambira Yehova limodzi ndi mwana wawo. Marilyn anati: “Nditamva pa msonkhano wachigawo kuti Kulambira kwa Pabanja n’kofunika kwambiri kuti tidzapulumuke, ndinaona kuti ndi bwino kubwerera. Ndinafunika kukonzanso ubwenzi wanga ndi Yehova komanso ndi banja langa.”
MALANGIZO ENA NDI ABWINO KOMA ENA NDI OIPA
12 Marilyn ataganiza zobwerera kwawo anthu ena sanasangalale nazo. Akulu a mumpingo umene ankasonkhana anamuyamikira chifukwa cha chikhulupiriro komanso kulimba mtima kwake. Koma abale ndi alongo ena amene nawonso anasiya mabanja awo, sanasangalale ndi zomwe Marilyn anasankhazi. M’malo motengera chitsanzo chakechi iwo anayamba kulankhula zomufooketsa. Iwo anamuuza kuti: “Iwetu tikuona ukubweranso posachedwapa. Ukuganiza kuti uzikapeza bwanji ndalama kumudziko?” M’malo molankhula mawu ofooketsa ngati amenewa, Akhristu ayenera kulimbikitsa “akazi achitsikana kukonda amuna awo, kukonda ana awo, kukhala . . . ogwira ntchito zapakhomo,” kutanthauza panyumba pawo, “kuti mawu a Mulungu asanyozedwe.”—Werengani Tito 2:3-5.
13 Anthu ambiri amene amapita kukagwira ntchito m’mayiko ena amakhala m’madera amene anthu amaona kuti kupezera banja komanso makolo zinthu n’kofunika kwambiri kuposa chilichonse. Choncho kuti Mkhristu asatengere zimenezi, n’kuchita zimene zingasangalatse Yehova, amafunika kuti akhale ndi chikhulupiriro cholimba.
^ ***w14 5/1 tsa. 11 Kodi Mukudziwa?***
KODI MUKUDZIWA?
N’chifukwa chiyani zigawenga ankazithyola miyendo akamazipha?
Ponena za imfa ya Yesu komanso zigawenga ziwiri, zomwe zinapachikidwa pamitengo yozunzikirapo, Uthenga Wabwino wa Yohane umanena kuti Ayuda “anapempha Pilato kuti opachikidwawo awathyole miyendo ndi kutsitsa mitemboyo.”—Yohane 19:31.
Lamulo lachiyuda linkanena kuti zigawenga zikafera pamtengo wozunzikirapo, mitembo yawo ‘isamakhale pamtengopo usiku wonse.’ (Deuteronomo 21:22, 23) Aroma akagamula munthu kuti apachikidwe pamtengo, Ayuda ayenera kuti ankatsatiranso lamulo lomweli. Ankaona kuti kum’thyola munthu miyendo kunkachititsa kuti afe msanga, ndipo izi zinkapangitsa kuti aikidwe m’manda tsiku la Sabata lisanayambe.
Nthawi zambiri munthu wopachikidwayo ankam’khomerera manja ndi mapazi ake kumtengo. Kenako ankaimiritsa mtengowo, ndipo izi zinkachititsa kuti amve ululu woopsa chifukwa cha kulemera kwa thupi lake. Kuti apume, munthuyo ankakhala ngati akudzikankhira m’mwamba pogwiritsa ntchito miyendo yake. Koma akakhala kuti amuthyola miyendo, ankalephera kuchita zimenezi choncho sankachedwa kufa.
Kodi kale gulaye ankagwiritsidwa ntchito bwanji pa nkhondo?
Davide anagwiritsa ntchito gulaye kupha Goliyati, yemwe anali chiphona. Zikuoneka kuti Davide anaphunzira luso loponya gulaye ali mnyamata pa nthawi imene ankaweta nkhosa.—1 Samueli 17:40-50.
Gulaye amaonekanso pa zithunzi zakale za ku Iguputo ndi za ku Siriya. Chidachi chinkapangidwa ndi chikopa kapena kansalu komwe kankaoneka ngati kathumba, ndipo kankakhala ndi zingwe ziwiri. Munthu woponya gulaye ankatenga mwala wosalala wobulungira n’kuuika pa chikopacho. Kenako ankavukuza m’mwamba gulayeyo mwamphamvu atagwira zingwe zija. Ndiyeno ankasiya chingwe chimodzi ndipo mwalawo unkafwamphuka mwamphamvu n’kukagenda chinthu chimene akufunacho.
Ofukula zinthu zakale ku Middle East anapeza miyala yambirimbiri yomwe inkaponyedwa pogwiritsa ntchito gulaye pa nkhondo. Asilikali odziwa kugwiritsa ntchito bwino gulaye ankatha kuvukuza gulaye n’kuponya mwala womwe unkathamanga paliwiro la makilomita pafupifupi 240 pa ola. Akatswiri ena amanena kuti gulaye anali wamphamvu moti ankagwiritsidwa ntchito pophera munthu kapena nyama ngati mmene uta umachitira. Koma akatswiri ena amatsutsa mfundo imeneyi. Komatu zikuoneka kuti gulaye anali woopsa kwambiri, mwinanso kuposa uta.—Oweruza 20:16.
[Chithunzi patsamba 11]
Chithunzi chosonyeza asilikali a ku siriya akugwiritsa ntchito gulaye pomenyana ndi Ayuda
[Mawu a Chithundzi]
© Erich Lessing/Art Resource, NY
^ ***w14 5/15 mas. 12-15 Muzichitira Anthu Zimene Mungafune Kuti Akuchitireni***
zimene tiyenera kuchita. Choyamba, tiyenera kudzifunsa kuti: “Kodi ineyo ndikanakhala munthuyo, ndikanafuna kuti anthu andichitire zotani?” Chachiwiri, tiyenera kuyesetsa kuchitira munthuyo zimene ifeyo tikanafuna kuchitiridwazo.—1 Akor. 10:24.
3 Nthawi zambiri, timatsatira mfundo imene Yesu anatchulayi pochita zinthu ndi Akhristu anzathu. Koma Yesu sananene kuti tizingoitsatira pochita zinthu ndi okhulupirira anzathu okha. Iye anatchula mfundoyi ponena mmene tiyenera kuchitira zinthu ndi munthu aliyense ngakhale amene amadana nafe. (Werengani Luka 6:27, 28, 31, 35.) Ndiye funso n’kumati, ‘Ngati tiyenera kutsatira mfundoyi pochita zinthu ndi anthu amene amadana nafe, kuli bwanji anthu amene timawalalikira? Pajatu ambiri amene timawalalikira akhoza kukhala ndi ‘maganizo abwino amene angawathandize kukapeza moyo wosatha.’—Mac. 13:48.
4 M’nkhani ino, tikambirana mafunso anayi amene tiyenera kudzifunsa tikamalalikira. Mafunso ake ndi awa: Kodi munthu amene ndilankhule naye ndi wotani? Kodi ndizichita chiyani ndikafika panyumba ya munthu? Kodi ndizilalikira pa nthawi iti? Nanga ndiziyamba bwanji kulankhula ndi anthu? Kudzifunsa mafunso amenewa kungathandize kuti tizitha kusintha n’cholinga choti tizichita zinthu moganizira munthu aliyense amene tikumulalikira.—1 Akor. 9:19-23.
KODI MUNTHU AMENE NDILANKHULE NAYE NDI WOTANI?
5 Anthu amene timawalalikira amakhala osiyanasiyana ndipo mavuto awo amakhalanso osiyana. (2 Mbiri 6:29) Choncho tisanayambe kukambirana ndi munthu, tiyenera kudzifunsa kuti: ‘Kodi ineyo ndikanakhala munthuyu ndikanafuna kuti ndizionedwa bwanji? Kodi ndikanasangalala atamangonditenga ngati munthu winawake wokhala m’deralo kapena atasonyeza kuti akufuna kundidziwa bwinobwino?’ Kudzifunsa mafunso ngati amenewa kungatithandize kuti tizichita zinthu moganizira munthu aliyense payekha.
6 Palibe munthu amene amafuna kunenedwa kuti ndi wovuta. Mwachitsanzo: Akhristufe timayesetsa kutsatira malangizo a m’Baibulo akuti ‘mawu athu azikhala achisomo.’ (Akol. 4:6) Koma poti ndife opanda ungwiro, nthawi zina timalankhula zolakwika ndipo timamva nazo chisoni. (Yak. 3:2) Ndiyeno tikalakwitsa choncho, mwina chifukwa choti sitinadzuke bwino pa tsikulo, timafunabe kuti anthu azitimvetsa. Sitifuna kunenedwa kuti ndife amwano kapena osaganizira anzathu. Kodi nafenso sitiyenera kuwamvetsa anthu amene sanatilankhule bwino?
7 Munthu wina akatikwiyira mu utumiki, sitiyenera kuweruziratu kuti ndi wokanika. Mwinatu pa nthawiyo wangopanikizika ndi zinthu zina zakuntchito kapena zakusukulu. N’kuthekanso kuti akuvutika ndi matenda enaake. Nthawi zambiri anthu amene amaoneka ovuta pa ulendo woyamba, amasintha ngati Akhristu amene akulalikirawo atawayankha mofatsa komanso mwaulemu.—Miy. 15:1; 1 Pet. 3:15.
8 Polalikira timakumana ndi anthu osiyanasiyana. Mwachitsanzo, m’zaka za posachedwapa, m’magazini a Nsanja ya Olonda mwatuluka nkhani za anthu oposa 60 za mutu wakuti “Baibulo Limasintha Anthu.” Ena mwa anthu ofotokozedwa m’nkhani zimenezi anali akuba, achiwerewere, zidakwa, zigawenga kapena ogwiritsa ntchito mankhwala osokoneza bongo. Ena anali andale kapena atsogoleri achipembedzo ndipo ena ankakonda kwambiri ntchito zawo zapamwamba. Koma onsewa atamva uthenga wabwino, anavomera kuphunzira Baibulo ndipo anasintha moyo wawo n’kukhala Mboni za Yehova. Choncho si bwino kuganiza kuti anthu ena sangasinthe n’kuyamba kumvetsera uthenga wa Ufumu. (Werengani 1 Akorinto 6:9-11.) M’malomwake, tizidziwa kuti “anthu osiyanasiyana” akhoza kusintha pambuyo pomva uthenga wabwino.—1 Akor. 9:22.
KODI NDIZICHITA CHIYANI NDIKAFIKA PANYUMBA YA MUNTHU?
9 Anthu ambiri timawalalikira kunyumba kwawo. (Mat. 10:11-13) Ndiyeno kodi ifeyo timafuna kuti anthu azichita chiyani akafika kunyumba kwathu? Timafuna kuti azifika mwaulemu komanso asamachite zinthu zokayikitsa. Ndiyetu tikakhala mu utumiki, ndi bwino kuganizira zimene timachita tikafika panyumba ya munthu wina. Nafenso tiyenera kufika mwaulemu komanso kupewa kuchita zinthu zokayikitsa.—Mac. 5:42.
10 Masiku ano, dzikoli laipa kwambiri ndipo anthu ambiri amakayikira aliyense amene wangotulukira kunyumba kwawo. (2 Tim. 3:1-5) N’chifukwa chake tiyenera kupewa kuchita zinthu zokayikitsa tikafika pakhomo la munthu. Tiyerekeze kuti tafika pakhomo n’kuodira kapena kugogoda koma palibe amene akuyankha. Kodi timayamba kusuzumira m’mawindo kapena kuzungulirazungulira panyumbayo kuti tipeze mwiniwake? Kodi zimenezi sizingasokoneze mwininyumbayo? Nanga anthu apafupi atationa tikuchita zimenezi, kodi angaganize zotani? N’zoona kuti tiyenera kuyesetsa kupeza anthu kuti tiwalalikire. (Mac. 10:42) Komanso cholinga chathu n’chakuti anthu amve uthenga wabwino kwambiri. (Aroma 1:14, 15) Ngakhale zili choncho, tiyenera kupewa kuchita zinthu zimene zingasokoneze kapena kukhumudwitsa anthu m’dera lathu. Paja mtumwi Paulo analemba kuti: “Sitikuchita chilichonse chokhumudwitsa, kuti utumiki wathu usapezedwe chifukwa.” (2 Akor. 6:3) Kufika mwaulemu panyumba za anthu kungathandize kuti anthuwo ayambe kuphunzira Baibulo.—Werengani 1 Petulo 2:12.
KODI NDIZILALIKIRA PA NTHAWI ITI?
11 Akhristu ambirife timakhala otanganidwa kwambiri. Choncho kuti tikwanitse kuchita zinthu bwinobwino timafunika kuona kuti zofunika kwambiri ndi ziti ndiponso kukonza ndandanda yabwino. (Aef. 5:16; Afil. 1:10) Ndiyeno chinachake chikasokoneza mapulani athu, sitimva bwino. Choncho timasangalala ngati anthu ena amasonyeza kutiganizira popewa kutisokonezera mapulani kapena kutitayitsa nthawi. Ndiyeno kodi tingatsatire bwanji malangizo a Yesu a pa Mateyu 7:12 tikakhala mu utumiki?
12 Malinga ndi zimene takambiranazi, ndi bwino kuganizira nthawi imene timalalikira. Kodi anthu amakonda kupezeka kunyumba kwawo pa nthawi iti? Nanga ndi nthawi iti imene angatilandire bwino? Tikapeza mayankho a mafunsowa, tingachite bwino kusintha ndandanda yathu kuti igwirizane ndi zimenezozo. M’madera ena, ntchito yathu yolalikira imayenda bwino madzulo chifukwa chakuti ndi nthawi imene anthu ambiri amapezeka panyumba. Ngati umu ndi mmene zilili kwanuko, kodi mungasinthe ndandanda yanu kuti nthawi zina muzilalikira madzulo? (Werengani 1 Akorinto 10:24.) Yehova adzatidalitsa kwambiri ngati tisintha zinthu kuti tizilalikira pa nthawi imene anthu ambiri m’dera lathu angamvetsere uthenga wa Ufumu.
13 Kodi pali zinanso zimene tingachite posonyeza kuti timalemekeza anthu? Ee zilipo. Mwachitsanzo, ngati munthu watilandira bwino panyumba yake, tiyenera kumulalikira mogwira mtima koma si bwino kuchedwapo kwambiri. N’kutheka kuti pali zinthu zina zimene munthuyo akufuna kuchita, zomwenso ndi zofunika kwa iyeyo. Ngati munthu watiuza kuti alibe mpata, ndiyeno tamupempha kuti tingolankhula naye mwachidule, tizilankhuladi mwachidule. (Mat. 5:37) Posiyana ndi munthuyo, tingamufunse nthawi yabwino imene tingabwerereko. Abale ndi alongo ena amakonda kuuza anthu kuti: “Ndidzabweranso tsiku lina kuti tidzakambirane. Kodi mungakonde kundipatsa nambala yanu kuti ndidzakuimbireni foni kapena kukutumizirani meseji ndisanafike?” Tikamasintha ndandanda yathu kuti igwirizane ndi nthawi imene anthu ambiri angatilandire ndiye kuti tikutengera chitsanzo cha Paulo. Iye anati: “Sikuti ndikungofuna zopindulitsa ine ndekha ayi, koma zopindulitsa anthu ambiri, kuti apulumutsidwe.”—1 Akor. 10:33.
KODI NDIZIYAMBA BWANJI KULANKHULA NDI ANTHU?
14 Tayerekezani kuti tsiku lina mwalandira foni koma munthu amene waimbayo simukumudziwa. Ndiyeno munthuyo wayamba kukufunsani kuti, “Kodi mumakonda chakudya cha mtundu wanji?” Mukhoza kudabwatu eti? Komabe mwina chifukwa cha ulemu, mungakambirane naye mwachidule kenako n’kumusonyeza kuti simukufuna kucheza naye. Koma mungamve bwanji ngati munthuyo atayamba watchula dzina lake, kenako n’kunena kuti amagwira ntchito yothandiza anthu kudya zamagulu ndipo ali ndi malangizo othandiza? Apatu simungamukayikire ndipo mukhoza kucheza naye. Kunena zoona timafuna kuti anthu anene kaye zolinga zawo komanso azilankhula nafe mwaulemu. Kodi tingachite bwanji zimenezi mu utumiki?
15 M’madera ambiri, zimakhala bwino ngati tayamba ndi kutchula dzina lathu komanso kufotokoza cholinga chathu momveka bwino. N’zoona kuti timakhala ndi uthenga wofunika kwambiri kwa munthuyo. Koma kodi munthu angamve bwanji ngati titangofikira kumufunsa funso? Mwina kungoti: “Mukanakhala ndi mphamvu yothetsa vuto lililonse m’dzikoli, kodi ndi vuto liti limene mukanalithetsa?” Tingafunse funsoli pofuna kumva maganizo ake kuti tikambirane zimene Baibulo limanena. Komatu mwininyumbayo angakhale akudzifunsa kuti: ‘Kodi munthu ameneyu ndi ndani? N’chifukwa chiyani akundifunsa zimenezi? Kwenikweni akufuna chiyani?’ Choncho ndi bwino kuyamba ndi mawu amene angamukhazike mtima pansi. (Afil. 2:3, 4) Kodi tingachite bwanji zimenezi?
16 Woyang’anira woyendayenda wina anatulukira njira imene imamuthandiza kuchita zimenezi. Iye amayamba wapereka moni, kenako amapereka kapepala kakuti Kodi Mukufuna Kudziwa Choonadi? Ndiyeno amanena kuti: “Lero tikugawira anthu onse m’derali kapepala aka. Kali ndi mafunso 6 amene anthu amadzifunsa. Inu kanu ndi aka.” M’baleyu ananena kuti anthu ambiri amamasuka akadziwa chifukwa chimene tafikira panyumba pawo. Zikatero, nthawi zambiri sizivuta kukambirana mfundo zina. Kenako m’baleyu amafunsa kuti: “Kodi papepalalo pali funso limene munadzifunsapo?” Ndiyeno akasankha funso limodzi, m’baleyo amatsegula kapepalako n’kukambirana naye zimene Baibulo limanena pa nkhaniyo. Koma munthuyo akavutika kusankha, amangosankha yekha funso limodzi n’kuyamba kukambirana naye. Kunena zoona, tikhoza kuyamba kukambirana ndi anthu m’njira zambiri. M’madera ena anthu amafuna kuti timasukirane n’kucheza nkhani zingapo tisanatchule cholinga cha ulendo wathu. Choncho mfundo ndi yakuti tiziyesetsa kukambirana ndi anthu mogwirizana ndi zimene iwowo angafune.
PITIRIZANI KUCHITIRA ANTHU ZIMENE MUNGAFUNE KUTI AKUCHITIRENI
17 M’nkhaniyi, taona zimene tiyenera kuchita mu utumiki potsatira mfundo imene Yesu anatchula ija. Choyamba, tizimudziwa bwino munthu amene tikukambirana naye. Chachiwiri, tizifika panyumba za anthu mwaulemu. Chachitatu, tizipita kunyumba za anthu pa nthawi imene angapezeke komanso kutilandira bwino. Ndipo chomaliza, tiziyamba kukambirana ndi anthu m’njira imene iwowo angafune.
18 Zinthu zimayenda bwino kwambiri tikamachitira anthu zimene ifeyo tingafune kuti atichitire. Tikamachita zinthu moganizira ena, timasonyeza kuti mfundo za m’Malemba zimene timatsatira ndi zothandiza kwambiri komanso timalemekeza Atate wathu wakumwamba. (Mat. 5:16) Zimene timachita pofikira anthu mu utumiki zingathandize kuti anthuwo ayambe kuphunzira Baibulo. (1 Tim. 4:16) Kaya anthuwo amvetsera kapena ayi, timasangalala podziwa kuti tachita zonse zimene tingathe pokwaniritsa utumiki wathu. (2 Tim. 4:5) Tiyeni tonse tizitsanzira mtumwi Paulo amene analemba kuti: “Ndikuchita zinthu zonse chifukwa cha uthenga wabwino, kuti ndiugawirenso kwa ena.” (1 Akor. 9:23) Choncho tikamalalikira, tiyeni tipitirize kuchitira anthu zimene tingafune kuti atichitire.
^ ***w14 6/1 tsa. 3 Mliri wa Padziko Lonse***
NKHANI YA PACHIKUTO | KODI MAWU A MULUNGU AMATI CHIYANI PA NKHANI YA KUSUTA FODYA?
Mliri wa Padziko Lonse
Kuyambira kale anthu akhala akumwalira chifukwa cha kusuta fodya.
Zaka 100 zapitazo, anthu okwana 100 miliyoni anafa chifukwa cha kusuta.
Anthu pafupifupi 6 miliyoni amamwalira chaka chilichonse chifukwa cha vutoli.
Choncho tingati pa masekondi 6 alionse, munthu mmodzi amamwalira.
Ndipo palibe chikusonyeza kuti ziwerengerozi zingatsike.
Kafukufuku wina anasonyeza kuti ngati zinthu zingapitirire chonchi, pofika m’chaka cha 2030, chiwerengero cha anthu omwalira chifukwa cha kusuta chidzafika pa 8 miliyoni pa chaka. Kafukufukuyu anasonyezanso kuti pomafika kumapeto kwa zaka za m’ma 2000, chiwerengerochi chidzafika pa 1 biliyoni.
Koma vuto la kusuta fodya silikhudza anthu okhawo amene amasuta. Anthu enanso amene amakhudzidwa, ndi anthu a m’banja la munthu wosutayo chifukwa amavutika maganizo ndi zimenezi ndiponso zimabweretsa mavuto azachuma m’banja. Komanso anthu okwana 600,000 amafa chaka chilichonse chifukwa chopuma utsi wa fodya amene anthu ena akusuta. Tingatinso kusuta kumakhudza munthu aliyense m’dziko chifukwa kumachititsa kuti ndalama zambiri ziziwonongedwa m’zipatala.
Nthawi zambiri pakagwa mliri, madokotala amayesetsa kufufuza mankhwala pofuna kuthana ndi vutolo. Koma mliri wa kusuta uli kale ndi mankhwala ndipo mankhwala ake ndi odziwika. Mkulu wa Bungwe Loona za Umoyo Padziko Lonse, dzina lake Margaret Chan, ananena kuti: “Vuto la kusuta fodya limayambitsidwa ndi anthu, choncho kuti lithe, pangangofunika kuti boma ndi anthu agwirane manja.”
Posachedwapa mayiko achita zinthu zosiyanasiyana pofuna kuthetsa vutoli. Mwachitsanzo, mu August 2012, mayiko 175 anagwirizana kuti akhazikitse mfundo zokhudza kusuta fodya. Komabe pali zinthu zina zimene zikuchititsa kuti vutoli lisathe. Mwachitsanzo, chaka chilichonse mabungwe oona za fodya amawononga ndalama zankhaninkhani kutsatsa malonda a fodya. Iwo amachita zimenezi n’cholinga choti akope anthu a m’mayiko osauka, makamaka azimayi ndi achinyamata kuti ayambe kusuta. Zimenezi zikuchititsa kuti chiwerengero cha anthu osuta chipitirire kukwera kuwonjezera pa anthu okwana 1 biliyoni amene amasuta kale. Komanso ngati anthu amene amasuta sangasiye kusuta, ndiye kuti chiwerengero cha anthu omwalira chifukwa cha vutoli chikwera kwambiri m’zaka 40 zikubwerazi.
Chibaba komanso mauthenga otsatsa malonda a fodya amachititsa anthu ena omwe akufuna kusiya kusuta kuti azilephera kusiya. Zimenezi n’zimene zinkachitikira mayi wina dzina lake Naoko. Iye Anayamba kusuta fodya ali mtsikana. Ankatengera zimene otsatsa malonda ankanena zokhudza kusuta, ndipo izi zinachititsa kuti aziona kuti kusuta n’kwabwino. Ngakhale kuti anali ndi ana awiri komanso makolo ake anamwalira chifukwa cha khansa ya m’mapapo yomwe inabwera chifukwa cha kusuta, iye anapitirizabe kusuta fodya. Naoko anati: “Ndinkada nkhawa kuti nanenso ndikhoza kupezeka ndi khansa ya m’mapapo komanso kuti ana anga akhoza kudwala, koma sindinasiye kusuta. Ndipotu ndinkaona kuti sindingathe kusiya kusuta fodya.”
Koma kenako Naoko anasiya kusuta. Pali mfundo zinazake zomwe zinamuthandiza kuti asiye kusuta fodya, ndipo mfundo zimenezi zathandizanso anthu ambirimbiri. Kodi mfundo zimenezi ndi ziti? Tikukupemphani kuti muwerenge nkhani yotsatirayi.
[Mawu a M’munsi]
Mfundo zimenezi ndi monga, kuphunzitsa anthu za kuopsa kosuta, kuletsa kuti fodya asamagulitsidwe mwachisawawa, kukweza msonkho wa fodya komanso kukhazikitsa mapulogalamu othandiza anthu kusiya kusuta.